*Proiect „Consolidarea capacității administrative a Secretariatului Tehnic al Strategiei Naționale Anticorupție 2016-2020 de a sprijini implementarea măsurilor anticorupție” (cod SIPOCA 62)*

**EVALUAREA TEMATICĂ A**

**MINISTERULUI TRANSPORTURILOR**

**PRIVIND IMPLEMENTAREA**

**STRATEGIEI NAȚIONALE ANTICORUPȚIE 2016 – 2020**

**Raport de evaluare**

**2020**

1. **Ministerul Transporturilor**

**I. INTRODUCERE**

* *Adresa fizică:* București, Bd. Dinicu Golescu nr. 38, sector 1, cod poștal 010873
* *Adresa virtuală*: [www.mt.gov.ro](http://www.mt.gov.ro)
* *Cadrul legal care reglementează activitatea instituției:*
* H.G. nr. 21/2015 privind organizarea și funcționarea Ministerului Transporturilor, cu modificările și completările ulterioare;
* O.U.G. nr. 57/2019 privind Codul Administrativ, cu modificările și completările ulterioare.
* *Misiune / atribuții/ competențe/structura:*

Ministerul Transporturilor, în calitatea sa de organ de **specialitate** al administrației publice centrale, îndeplinește, în conformitate cu reglementările în vigoare, următoarele atribuții principale:

* + 1. elaborează și supune spre aprobare cadrul legislativ privind domeniul transporturilor, administrarea și utilizarea infrastructurii de transport și punerea acestei infrastructuri la dispoziția utilizatorilor, potrivit legii, în limita domeniului său de activitate;
    2. elaborează politica economică în domeniul transporturilor;
    3. elaborează și implementează strategii, politici și programe de dezvoltare în domeniul infrastructurii de transport, în limita domeniului său de activitate, precum și al activităților de transport, în concordanță cu strategiile naționale și internaționale;
    4. elaborează și propune spre aprobare Strategia națională de siguranță rutieră și planul de acțiuni pentru punerea în aplicare a acesteia, potrivit art. 6 alin. (2) [lit. a)](lnk:ORD%20GUV%2027%202011%200) și [c)](lnk:ORD%20GUV%2027%202011%200) din Ordonanța Guvernului [nr. 27/2011](lnk:ORD%20GUV%2027%202011%200) privind transporturile rutiere, cu modificările și completările ulterioare;
    5. asigură managementul siguranței infrastructurii rutiere, în conformitate cu prevederile Legii [nr. 265/2008](lnk:LEG%20PRL%20265%202008%200) privind gestionarea siguranței circulației pe infrastructura rutieră, republicată;
    6. elaborează și implementează strategii, politici și programe privind rețeaua de drumuri publice din România: drumuri naționale, drumuri județene, drumuri comunale și străzi;
    7. elaborează politici pentru dezvoltarea transporturilor multimodale și a transportului combinat, care fac parte integrantă din sistemul național de transport, potrivit [art. 4](lnk:ORD%20GUV%2019%201997%200) și [5](lnk:ORD%20GUV%2019%201997%200) din Ordonanța Guvernului [nr. 19/1997](lnk:ORD%20GUV%2019%201997%200) privind transporturile, republicată, cu modificările și completările ulterioare;
    8. coordonează, monitorizează și sprijină îndeplinirea obligațiilor care decurg din prevederile [Tratatului](lnk:TRT%20INT%201000157%202005%200) dintre Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Țărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii și Irlandei de Nord (state membre ale Uniunii Europene) și Republica Bulgaria și România privind aderarea Republicii Bulgaria și a României la Uniunea Europeană, semnat de România la Luxemburg la 25 aprilie 2005, ratificat prin Legea [nr. 157/2005](lnk:LEG%20PRL%20157%202005%200), din celelalte angajamente rezultate din procesul negocierilor de aderare la Uniunea Europeană, precum și din strategiile și programele naționale adoptate în contextul politicilor Uniunii Europene, în domeniul său de competență;
    9. notifică Comisiei Europene și/sau statelor membre măsurile de transpunere a directivelor Uniunii Europene, potrivit domeniului său de responsabilitate, în conformitate cu reglementările Uniunii Europene;
    10. elaborează și fundamentează propunerile privind pozițiile României pe problematica afacerilor europene în domeniul său de competență, potrivit legii;
    11. fundamentează și elaborează necesarul de fonduri de la bugetul de stat pentru domeniul său de activitate;
    12. gestionează resursele financiare alocate prin bugetul de stat și din credite externe, în domeniul său de activitate;
    13. exercită drepturile și obligațiile statului ca acționar la companiile naționale, societățile naționale și societățile comerciale aflate sub autoritatea sa, până la finalizarea procesului de privatizare;
    14. elaborează și pune în aplicare strategiile de privatizare în domeniul său de activitate și asigură gestionarea întregului proces de privatizare și postprivatizare pentru unitățile de sub autoritatea sa și/sau la care este acționar;
    15. aprobă sau supune aprobării, după caz, tarifele percepute, în condițiile legii, de instituțiile publice din subordine pentru eliberarea de autorizații și licențe, precum și tarifele pentru eliberarea atestatelor și certificatelor profesionale, și pentru efectuarea activităților din domeniul managementului siguranței infrastructurii rutiere, precum și pentru alte prestații specifice, potrivit legii;
    16. asigură organizarea și dezvoltarea cercetării în domeniul transporturilor și asigură valorificarea acesteia, ca informații de interes public, prin reglementări tehnice și alte activități specifice de reglementare, potrivit legii;
    17. organizează și finanțează activitatea pentru constituirea fondului propriu de date statistice și a fondurilor documentare specializate din domeniul transporturilor, participând la sistemul informațional național și internațional;
    18. promovează sistemul instituțional pentru dezvoltarea pieței libere a transporturilor, asigură condițiile unui mediu concurențial în cadrul fiecărui mod de transport, precum și între modurile de transport;
    19. elaborează și promovează cadrul legal în vederea stimulării investițiilor în domeniul său de activitate;
    20. inițiază și negociază, din împuternicirea Guvernului, încheierea de convenții, acorduri și alte înțelegeri internaționale sau propune acestuia întocmirea formelor de aderare la cele existente și ia măsuri de aplicare a acestora, în domeniul său de activitate;
    21. reprezintă, în condițiile legii, interesele României în cadrul organismelor internaționale, pe baza convențiilor, acordurilor și înțelegerilor și a altor tratate la care România este parte, și dezvoltă relații de colaborare cu autorități și organizații similare din alte state și cu organisme internaționale de interes din domeniul său de activitate;
    22. reprezintă, în condițiile legii, interesele României în cadrul instituțiilor Uniunii Europene, în conformitate cu legislația Uniunii Europene în vigoare, și dezvoltă relații de colaborare cu entități din statele membre ale Uniunii Europene, în domeniul său de competență;
    23. susține promovarea intereselor operatorilor economici autohtoni de profil pe piețele internaționale;
    24. avizează și urmărește realizarea programelor și proiectelor de construcții și infrastructuri, inclusiv din punct de vedere al protecției mediului, în limita domeniului său de activitate;
    25. asigură administrarea, dezvoltarea și gestionarea infrastructurilor de transport aparținând domeniului public și ale echipamentelor de interes național din sistemul național de transport, în limita domeniului său de activitate;
    26. asigură tuturor utilizatorilor acces egal și nediscriminatoriu la infrastructurile de transport deschise accesului public, în limita domeniului său de activitate;
    27. asigură beneficiarilor de transport dreptul de a alege liber modul de transport, transportatorul și mijlocul de transport;
    28. sprijină dezvoltarea și funcționarea transportului public;
    29. stimulează libera inițiativă și asigură autonomia transportatorilor;
    30. concesionează, în numele statului, bunurile proprietate publică ori privată a statului din domeniul transporturilor, în limita domeniului său de activitate;
    31. avizează și supune spre aprobare Guvernului metodologia de tarifare a utilizării infrastructurii feroviare și alte tarife care sunt în competența de aprobare a Guvernului, potrivit legii;
    32. stabilește volumul de transport feroviar public de călători pe care operatorii de transport feroviar de călători le pot executa în cadrul pachetului minim social pentru care aceștia primesc compensații de la bugetul de stat, potrivit Ordonanței de urgență a Guvernului [nr. 12/1998](lnk:ORU%20GUV%2012%201998%200) privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, și Regulamentului (CE) nr. 1.370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și 1107/70 ale Consiliului;
    33. clasifică infrastructurile de transport în conformitate cu standardele naționale și internaționale, în limita domeniului său de activitate;
    34. stabilește prin norme un mod unitar de prezentare a sistemului informațional privind transportul public de persoane, în sfera de administrare a infrastructurii de transport de interes public, în limita domeniului său de activitate;
    35. elaborează și supune spre aprobare Guvernului schema rețelei naționale de transport, care are ca obiective asigurarea deplasării persoanelor și a mărfurilor între toate localitățile țării, precum și conectarea infrastructurilor naționale de transport la principalele infrastructuri internaționale de transport, în limita domeniului său de activitate;
    36. încheie, în numele statului, contracte de activitate cu compania națională care administrează infrastructura feroviară și contracte de servicii publice cu societățile naționale și/sau cu societățile comerciale care efectuează transport feroviar public de călători, potrivit [art. 37](lnk:ORU%20GUV%2012%201998%200)-[39](lnk:ORU%20GUV%2012%201998%200) din Ordonanța de urgență a Guvernului nr. 12/1998, republicată, cu modificările și completările ulterioare;
    37. emite certificate de atestare a dreptului de proprietate asupra terenurilor societăților comerciale cu capital integral sau majoritar de stat de sub autoritatea ori din subordinea sa, potrivit legii;
    38. emite avize de specialitate pentru obiectivele de investiții finanțate integral sau parțial de la bugetul de stat, din fonduri ale Uniunii Europene și din credite garantate de stat, precum și pentru lucrările de interes național care sunt finanțate din alte surse legal constituite, din domeniul său de activitate;
    39. analizează studiile de fezabilitate pentru lucrările din domeniul său de activitate aflate în competența de aprobare a Guvernului și le prezintă Consiliului interministerial de avizare lucrări publice de interes național și locuințe, susținând necesitatea, oportunitatea și eficiența economică a acestora; participă la promovarea pentru aprobare a lucrărilor avizate, conform legii;
    40. desemnează organisme tehnice specializate pentru: elaborarea și punerea în aplicare a normelor tehnice și a reglementărilor specifice, asigurarea pregătirii profesionale și perfecționării personalului din transporturi, efectuarea certificării și înmatriculării mijloacelor de transport și asigurarea inspecției și controlului acestora, efectuarea certificării operatorilor economici care desfășoară activități de transport, efectuarea certificării personalului cu atribuții în domeniul siguranței transporturilor, în conformitate cu prevederile legale în vigoare;
    41. îndeplinește funcția de autoritate de implementare a proiectelor de infrastructură din domeniul transporturilor, în limita domeniului său de activitate;
    42. coordonează programele de asistență tehnică acordate de Uniunea Europeană și de alte organisme internaționale, la nivelul ministerului putându-se organiza unități de implementare a proiectelor (UIP);
    43. asigură managementul tipurilor de risc generatoare de situații de urgență, care i-au fost repartizate, corespunzător domeniului său de activitate, și îndeplinirea funcțiilor de sprijin specifice, în condițiile Ordonanței de urgență a Guvernului [nr. 21/2004](lnk:ORU%20GUV%2021%202004%200) privind Sistemul Național de Management al Situațiilor de Urgență, aprobată cu modificări și completări prin Legea [nr. 15/2005](lnk:LEG%20PRL%2015%202005%200), cu modificările și completările ulterioare;
    44. organizează, coordonează și controlează îndeplinirea sarcinilor stabilite prin Planul de mobilizare și Planul de pregătire a economiei naționale pentru apărare, potrivit Legii [nr. 477/2003](lnk:LEG%20PRL%20477%202003%200) privind pregătirea economiei naționale și a teritoriului pentru apărare, republicată;
    45. asigură îndeplinirea atribuțiilor în domeniul protecției infrastructurilor critice, potrivit Ordonanței de urgență a Guvernului [nr. 98/2010](lnk:ORU%20GUV%2098%202010%200) privind identificarea, desemnarea și protecția infrastructurilor critice, aprobată cu modificări prin Legea [nr. 18/2011](lnk:LEG%20PRL%2018%202011%200);
    46. îndeplinește atribuții rezultate din calitatea de membru al Sistemului național de prevenire și combatere a terorismului, potrivit Legii [nr. 535/2004](lnk:LEG%20PRL%20535%202004%200)privind prevenirea și combaterea terorismului, cu modificările și completările ulterioare;
    47. asigură managementul protecției civile în domeniul său de competență, potrivit Legii [nr. 481/2004](lnk:LEG%20PRL%20481%202004%200) privind protecția civilă, republicată, cu modificările ulterioare;
    48. gestionează asistența financiară din fonduri externe nerambursabile, acordată României pentru domeniul transporturilor, în limita domeniului său de activitate;
    49. desfășoară activități specifice asigurării implementării obiectivelor, priorităților și liniilor directoare ale acțiunilor preconizate în domeniul rețelelor de transport transeuropene;
    50. asigură implementarea acțiunilor specifice necesare interoperabilității rețelelor de transport comunitar, în special în domeniul armonizării standardelor tehnice;
    51. planifică, pregătește, atribuie, negociază, implementează și urmărește derularea contractelor de parteneriat public-privat și a celor de concesiune de servicii și lucrări publice din domeniul său de activitate, în condițiile legii;
    52. analizează și monitorizează fluctuațiile de personal din cadrul unităților aflate în subordinea și sub autoritatea sa, dacă legea nu prevede altfel;
    53. analizează și monitorizează situațiile financiar-contabile și angajările de fonduri indiferent de sursele de finanțare pentru unitățile aflate în subordinea și sub autoritatea sa, dacă legea nu prevede altfel;
    54. asigură dialogul permanent cu mass-media și societatea civilă în general și colaborează cu sindicatele, patronatele și alte asociații legal constituite în scopul informării reciproce și perfecționării cadrului legislativ existent;
    55. asigură relațiile dintre Guvern și Parlament, în problemele specifice, pentru domeniile sale de activitate.

**Unități aflate în subordinea Ministerului Transporturilor:**

* Centrul Național de Calificare și Instruire Feroviară – CENAFER;
* Spitalul Clinic nr. 1 CF Witting București;
* Spitalul Clinic nr. 2 CF București;
* Spitalul Clinic CF Iași;
* Spitalul Clinic  CF Cluj Napoca;
* Spitalul Clinic CF Timișoara;
* Spitalul Clinic CF Ploiești;
* Spitalul Clinic CF Galați;
* Spitalul Clinic CF Constanța;
* Spitalul Clinic CF Brașov;
* Spitalul Clinic CF Pașcani;
* Spitalul Clinic CF Simeria;
* Spitalul Clinic CF Oradea;
* Spitalul Clinic CF Craiova;
* Spitalul Clinic CF Sibiu;
* Spitalul Clinic CF Drobeta Turnu Severin;
* Clubul Sportiv "Rapid";
* Agenția Română de Salvare a Vieții Omenești pe Mare – ARSVOM;
* Școala Superioara de Aviație Civilă;
* Aeroclubul României;
* Centrul Roman pentru Pregătirea și Perfecționarea Personalului din Transporturi Navale – CERONAV;
* Autoritatea Navala Română- ANR;
* Autoritatea Feroviară Română- AFER;
* Autoritatea Rutieră Română- ARR;
* Autoritatea de Investigații și Analiză pentru Siguranța Aviației Civile – CIAS;
* Inspectoratul de Stat pentru Controlul în Transportul Rutier;
* Autoritatea de Reformă Feroviară.

**Unități aflate sub autoritatea Ministerului Transporturilor:**

* Societatea Națională a Căilor Ferate Române - SNCFR – RA;
* Compania Națională de Căi Ferate CFR - S.A.;
* Societatea Națională de transport Feroviar de Marfă „CFR Marfa” - S.A.;
* Societatea Națională de Transport Feroviar de Călători „CFR Calatori” - S.A.;
* Societatea de Administrare Active Feroviare – „S.A.A.F.” - S.A.;
* Societatea Feroviara de Turism „S.F.T. - CFR SA” – societate în faliment;
* Societatea Comercială de Transport cu Metroul București „METROREX” - S.A.;
* Compania Națională „Aeroporturi București” S.A.;
* Societatea Națională „Aeroportul International M. Kogălniceanu Constanta” - S.A.;
* Societatea Națională „Aeroportul International Timișoara - Traian Vuia” - S.A.;
* Regia Autonoma „Administrația Romana a Serviciilor de Trafic Aerian - ROMATSA”;
* Regia Autonoma „Autoritatea Aeronautica Civila Romana” – RA;
* Compania Națională de Transporturi Aeriene Române TAROM SA;
* Compania Națională „Administrația Porturilor Maritime Constanta” S.A.;
* Compania Națională „Administrația Canalelor Navigabile” S.A. Constanța;
* Compania Națională de Radiocomunicații Navale „Radionav” S.A. Constanța;
* Regia Autonoma „Administrația Fluviala a Dunării de Jos Galați” – RA;
* Compania Națională „Administrația Porturilor Dunării Maritime” S.A.Galați;
* Compania Națională „Administrația Porturilor Dunării Fluviale” S.A. Giurgiu;
* Compania Națională de Administrare a Infrastructurii Rutiere – CNAIR;
* Regia Autonoma „Registrul Auto Roman” – RAR;
* Societatea comerciala „Telecomunicații C.F.R.” SA;
* Regia Autonomă „Administrația Canalului Navigabil Bega” Timiș.

**Număr total poziţii/ funcţii prevăzute în statul instituţiei**: **540** dintre care:

Nr. poziţii ocupate (la data de 31.12.2018) 451

Nr. poziţii vacante (la data de31.12.2018) 89

Nr. funcţii de demnitate publică 7

Nr. funcţii de conducere 53

Nr. femei în funcţii de conducere 26

Nr. bărbaţi în funcţii de conducere 23

Nr. funcţii de execuţie 477

Nr. femei în funcţii de execuţie 207

Nr. bărbaţi în funcţii de execuţie 195

* *Scop misiune de evaluare:*

Prin H.G. nr. 583/2016, a fost aprobată **Strategia Națională Anticorupție (SNA) 2016-2020**, împreună cu seturile de indicatori de performanță, riscurile asociate obiectivelor și măsurilor din strategie și sursele de verificare, inventarul măsurilor de transparență instituțională și de prevenire a corupției, a indicatorilor de evaluare, precum și standardele de publicare a informațiilor de interes public.

***Metodologia de monitorizare a implementării Strategiei Naționale Anticorupție*** ***2016-2020*** a fost aprobată prin Ordinul Ministrului Justiției nr. 1361/C/2017. În vederea monitorizării, se realizează misiuni de evaluare în instituțiile publice.

Temele de evaluare pentru anul 2019 sunt:

1. conflicte de interese în timpul și după exercitarea funcției (include *pantouflage-ul*);
2. incompatibilități;
3. transparența instituțiilor publice (inclusiv a întreprinderilor publice) și accesul la informațiile de interes public deținute de acestea.

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 1 august 2019, organizarea vizitei de evaluare la sediul Ministerului Transporturilor în data de 28 octombrie 2019, orele 9.30-12.30 și redactarea raportului de evaluare.

* *Componența echipei de evaluare*

Echipa de evaluare a fost compusă din 3 persoane:

* Dl. Adrian DUMITRU, personal de specialitate juridică asimilat judecătorilor și procurorilor, Ministerul Justiției;
* D-na. Irina LONEAN, expert, Transparency International România;
* Dl. Cornel - Ionuț CREȚU, șef serviciu, Direcția Generală Anticorupție, Ministerul Afacerilor Interne.

Reprezentanții Ministerului Transporturilor care au luat parte la întâlnire au fost:

* Un consilier, Direcția Comunicare, Relația cu Sindicatele, Patronatele și Organizațiile Neguvernamentale, responsabil de relația cu societatea civilă, transparența decizională și implementare Legii nr. 544/2001;
* Un expert, Serviciul Resurse Umane, consilier de etică, responsabil cu primirea și evidența DA și DI;
* Un consilier, Direcția Achiziții și Administrarea Domeniului Public;
* Doi consilieri prevenirea corupției.

Din partea Secretariatului tehnic al SNA a participat:

* Dl. Andrei FURDUI, director al Direcției de Prevenire a Criminalității, Ministerul Justiției;
* Dl. Marian Victor STOIAN, personal de specialitate juridică asimilat judecătorilor și procurorilor, Ministerul Justiției.

Expertul coordonator din partea prestatorului de servicii, asocierea formată din Unique Solutions SRL și Public Research SRL, a fost dl. Dragoș Dincă.

**II. CONSTATĂRI**

**A. Conflicte de interese în timpul și după exercitarea funcției (include pantouflage-ul)**.

În cadrul Ministerului Transporturilor, pentru perioada evaluată, a existat o persoană desemnată prin dispoziție a directorului general al Direcției Generale Juridică și Resurse Umane care a asigurat implementarea prevederilor legale privind declarațiile de avere și de interese, în conformitate cu dispozițiile art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative. Această persoană a desfășurat activități de consiliere etică și monitorizarea respectării normelor de conduită, fiind desemnată persoană responsabilă în acest domeniu prin ordin al ministrului transporturilor. În anul 2019, a fost menținută aceeași persoană responsabilă, fiindu-i elaborată o fișă de post în care se precizează că scopul principal al postului este gestionarea declarațiilor de avere și de interese, gestionarea fișelor de post, consilierea etică pentru aparatul propriu al Ministerului Transporturilor și întocmirea dosarelor profesionale.

Persoana desemnată nu a beneficiat, în perioada supusă evaluării, de formare în domeniul implementării prevederilor legale referitoare la depunerea și completarea declarațiilor de interese.

Persoana responsabilă cu implementarea prevederilor referitoare la declarațiile de interese primește, înregistrează declarațiile de interese și eliberează la depunere o dovadă de primire.

În vederea prevenirii unor situații de nedepunere în termen a declarațiilor de avere și de interese, persoana desemnată responsabilă transmite adrese de informare către toate structurile din cadrul ministerului. Totodată, pe pagina de intranet sunt publicate formularele declarațiilor de avere și de interese, precum și Ghidul privind completarea acestora, elaborat de Agenția Națională de Integritate. La cerere, pune la dispoziția personalului formularele declarațiilor de interese. De asemenea, persoana responsabilă oferă consultanță pentru completarea corectă a rubricilor din declarații și pentru depunerea în termen a acestora, cu precizarea că sunt rare astfel de situații și evidențiază declarațiile de interese în Registrul declarațiilor de interese. Totodată, asigură afișarea și menținerea declarațiilor de interese pe pagina de internet a instituției în termen de cel mult 30 de zile de la primire, după anonimizarea adresei de domiciliu, a codului numeric personal, a adresei unităților economice menționate precum și a semnăturii. Declarațiile de interese sunt păstrate pe pagina de internet a instituției pe toată durata exercitării funcției sau mandatului și 3 ani după încetarea acestora și sunt arhivate potrivit legii.

În vederea îndeplinirii atribuțiilor de evaluare, persoana responsabilă trimite Agenției Naționale de Integritate (ANI) copii certificate pentru conformitate cu originalul ale declarațiilor de interese depuse și câte o copie certificată pentru conformitate cu originalul a registrului special în termen de cel mult 10 zile de la primirea acestora. După expirarea termenului de depunere, întocmește o listă cu persoanele care nu au depus declarațiile de interese și informează de îndată aceste persoane, solicitându-le un punct de vedere în termen de 10 zile lucrătoare. Transmite ANI lista definitivă cu persoanele care nu au depus în termen sau au depus cu întârziere declarațiile de interese, însoțită de punctele de vedere primite, până la data de 1 august a aceluiași an. Dacă în termen de 10 zile de la primirea declarației de interese sesizează deficiențe în completarea acestora, recomandă în scris, pe bază de semnătură sau scrisoare recomandată, persoanei în cauză rectificarea declarației de interese, în termen de cel mult 30 de zile de la transmiterea recomandării. Trimite, de îndată ANI, declarația de interese rectificată în copie certificată pentru conformitate cu originalul.

La nivelul Ministerului Transporturilor a fost elaborată și aprobată, încă din anul 2013, o *procedură de sistem privind primirea și evidența declarațiilor de avere și interese, cod PS-05.* La secțiunea nr. 8 *Descrierea procedurii de sistem*, subsecțiunea 8.4 *Modul de lucru*, sunt prezentate, în detaliu, activitățile derulate pentru implementarea prevederilor legale privind declarațiile de avere și de interese.

În ceea ce privește elaborarea unei proceduri interne privind prevenirea și gestionarea situațiilor de conflicte de interese, conducerea ministerului a aprobat, în perioada supusă evaluării, *o procedură de sistem privind integritatea valorilor etice, evitarea conflictelor de interese și a incompatibilităților, cod PS – 27*.

Scopul procedurii este de a stabili un set de reguli, operațiuni unitare și responsabilități în procesul de implementare, monitorizare și dezvoltare a sistemului de control intern/managerial cu ajutorul căruia să se asigure aplicarea Codului de etică și integritate în cadrul Ministerului Transporturilor. De asemenea, contribuie la implementarea Standardului 9 – Proceduri din Codul controlului intern managerial.

Procedura de sistem privind integritatea valorilor etice și evitarea conflictelor de interese se utilizează de către toate structurile organizatorice din cadrul ministerului în conformitate cu Standardul 1 – Etica și integritatea.

Se constată o dublare a reglementărilor privind declarațiile de avere și de interese, procedura cod PS-27, la subsecțiunea 8.4.3, conținând reglementări în acest sens, în condițiile în care există o procedură de sistem privind primirea și evidența declarațiilor de avere și interese, cod PS-05.

Totodată, din conținutul procedurii nu reiese existența unor canale de comunicare internă reglementate la nivelul instituției pentru a fi folosite de angajații care doresc să sesizeze o situație de conflict de interese.

Totuși, la nivelul ministerului este promovat un canal de comunicare pentru a fi folosit de angajații care doresc să sesizeze încălcări ale legii, inclusiv situații de conflicte de interese. Acest canal este disponibil on-line, pe pagina de internet a ministerului[[1]](#footnote-2).

În acest context, la nivelul Ministerului Transporturilor exista la data vizitei un proiect de procedură de sistem privind protecția avertizorilor în interes public. Procedura are scopul de a stabili modalitatea de sesizare și protecție a persoanelor care sesizează încălcări ale legii, ale deontologiei profesionale sau ale principiilor bunei administrări, eficienței, eficacității, economicității și transparenței la nivelul Ministerului Transporturilor.

Printre fapte care pot face obiectul unei sesizări se regăsesc și cele referitoare la încălcarea prevederilor privind incompatibilitățile și conflictele de interese.

În secțiunea 8.3. *Formularea avertizării*, se precizează că avertizarea în interes publicva fi făcutăîn format electronic, prin completarea on-line a formularului predefinit, care să cuprindă:

* numele, prenumele, domiciliul/domiciliul ales pentru corespondență, precum și funcția deținută de persoana care a formulat sesizarea;
* numele, prenumele și funcția persoanei din cadrul instituției a cărei faptă este sesizată;
* descriere a faptei/faptelor ce constituie obiectul avertizării;
* prezentarea dovezilor pe care se bazează sesizarea, indicarea persoanelor care dețin acele dovezi, indicarea persoanei/persoanelor implicate, dacă acestea sunt cunoscute;
* este însoțită, atunci când este posibil, de înscrisuri care o susțin.

De asemenea, sesizarea se poate face și prin e-mail, la o adresă ce nu a fost încă stabilită în proiectul de procedură, prin completarea și transmiterea formularului de avertizare în interes public, alături de documente suplimentare, dacă este cazul. Modelul formularului este anexă la proiectul procedurii.

În cuprinsul avertizării se pot face referiri la săvârșirea faptei, chiar dacă autorul/autorii nu au putut fi identificați.

Etapele succesive derulării avertizării în interes public și modul de lucru sunt prevăzute în subsecțiunea 8.4.3, respectiv secțiunea 8.6. Acestea nu sunt detaliate deoarece documentul este în faza de proiect, însă sunt apreciate de către echipa de evaluare ca fiind clare.

În anul 2019, prin ordin al ministrului transporturilor, a fost aprobat Codul de conduită și de etică profesională a personalului Ministerului Transporturilor. Capitolul III din Cod tratează conflictul de interese și regimul incompatibilităților, având următoarele secțiuni:

1. Clasificarea conflictelor de interese;
2. Incompatibilități și situațiile de conflict de interese pentru demnitari;
3. Incompatibilități și situațiile de conflict de interese pentru funcționari publici;
4. Incompatibilități și situațiile de conflict de interese pentru personalul contractual.

Anterior a existat un cod de conduită și de etică profesională a personalului Ministerului Transporturilor, iar în conformitate cu atribuțiile din fișa de post, persoana desemnată responsabilă a actualizat documentul.

Personalul din cadrul ministerului nu a beneficiat, în perioada de referință, de programe de pregătire profesională în ceea ce privește regimul juridic al conflictelor de interese. Totuși, personalului instituției i-au fost transmise, în vederea studierii, actele normative privind etica și integritatea, iar, ulterior, Serviciul Prevenirea Corupției în Transporturi a aplicat chestionarul privind evaluarea gradului de cunoaștere a normelor etice și a măsurilor de prevenire a corupției. Chestionarul are următoarele secțiuni:

* Introducere;
* Informații/date preliminare;
* Gradul de cunoaștere a normelor de conduită;
* Gradul de cunoaștere a prevederilor legale privind depunerea declarațiilor de avere și de interese;
* Gradul de cunoaștere a normelor referitoare la conflictul de interese;
* Gradul de cunoaștere a normelor referitoare la incompatibilități (doar pentru funcționarii publici);
* Gradul de cunoaștere privind consilierul de etică;
* Gradul de cunoaștere a normelor privind avertizarea în interes public;
* Gradul de cunoaștere a normelor privind declararea bunurilor primite cu titlu gratuit.

Aspectele menționate în Chestionarul tematic de evaluare, confirmate și în cadrul discuțiilor, arată că la nivelul ministerului nu au fost înregistrate situații, în perioada evaluată, în care nu au fost respectate termenele de depunere și actualizare a declarațiilor de interese, prevăzute în art. 4 din Legea nr. 176/2010.

S-a constatat că nu au existat situații în care să fi fost depuse avertizări în interes public cu privire la încălcarea prevederilor legale în materia conflictului de interese. De asemenea, nu au existat persoane cu privire la care Agenția Națională de Integritate să fi emis rapoarte de evaluare prin care să se constate încălcarea regimului juridic al conflictelor de interese.

Pentru perioada supusă evaluării, în desfășurarea procedurilor de atribuire a contractelor de achiziție publică de la nivelul ministerului nu au fost emise avertismente de integritate de sistemul PREVENT, monitorizat de Agenția Națională de Integritate cu privire la potențiale conflicte de interese.

Trebuie precizat că Ministerul Transporturilor a primit Avertismentul de integritate nr. 464/31.01.2019 privind o procedură de licitație deschisă, având ca obiect *„*Servicii de transport aerian”. Măsurile dispuse de către conducătorul instituției pentru evitarea conflictului de interese au fost următoarele:

* Emiterea Ordinului ministrului transporturilor nr. 486/04.02.2019 care prevede la art. 1 următoarele: „Pentru evitarea oricărui conflict de interese și situații de incompatibilitate, datorat faptului că XYZ deține calitatea de administrator al SC „Compania Națională DEF” S.A., XYZ nu va semna documentele aferente procedurii de achiziție a serviciilor de transport aerian”;
* Transmiterea adresei Ministerului Transporturilor nr. 3993/01.02.2019 către Agenția Națională de Integritate unde se precizează, printre altele, că s-a dispus ca XYZ să nu semneze niciun document aferent procedurii de licitație deschisă, având ca obiect „Servicii de transport aerian”.

Din discuțiile purtate cu reprezentanții ministerului și din verificarea informațiilor postate pe www.ruti.gov.ro, rezultă că, pe perioada supusă evaluării, nici ministerul și nici decidenții (7 funcții de demnitate publică prevăzute și încadrate) nu au completat datele cerute de Registrul Unic al Transparenței Intereselor (RUTI). Consultând RUTI, a reieșit că ultima postare a Ministerului Transporturilor este din data de 11 iulie 2017 și privește a II-a sesiune a Comisiei Mixte interguvernamentale de cooperare economică, industrială și tehnico-științifică între România și Ucraina.

În ceea ce privește conflictul de interese după exercitarea funcției (pantouflage), din datele prezentate de minister și din discuțiile purtate cu reprezentanții acestuia, a reieșit faptul că nu a fost adoptat un regulament intern/procedură de lucru care să prevadă procedura monitorizării situațiilor de pantouflage, nu au fost adoptate măsuri de prevenire a unor astfel de situații, nu a fost desemnată o persoană responsabilă cu monitorizarea situațiilor de pantouflage și nu au fost depuse avertizări în interes public cu privire la încălcarea prevederilor legale în materia pantouflage-ului.

Totuși, apreciem că, cel puțin ipotetic, pot fi întâlnite încălcări ale prevederilor art. 61 din Legea nr. 98/2016 privind achizițiile publice, cu modificările și completările ulterioare.

A rezultat din discuții că există o cunoaștere minimă a subiectului, motiv pentru care experții au prezentat în cadrul discuțiilor, atât definiția cuprinsă în Strategia Națională Anticorupție[[2]](#footnote-3), cât și cele mai frecvente obiective ale unui sistem care abordează migrarea funcționarilor publici din sectorul public în cel privat, acestea fiind în esență:

* 1. să se asigure că anumite informații dobândite în serviciul public nu sunt utilizate în mod abuziv;
  2. să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare;
  3. să se asigure că accesul și contactele actualilor, precum și ale foștilor funcționari publici, nu sunt utilizate pentru beneficiile nejustificate ale funcționarilor sau ale altora.

Astfel, experții au prezentat interdicțiile post-angajare care se regăsesc în cuprinsul prevederilor art. 13 alin. (1) din Ordonanța de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare și ale art. 94 alin. (3) Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, respectiv în Legea nr. 98/2016 privind achizițiile publice, la art. 61.

**B. Incompatibilități**

Instituția evaluată nu a adoptat proceduri interne cu privire la prevenirea și gestionarea situațiilor de incompatibilitate.

În cadrul ședinței de evaluare, s-a arătat faptul că la nivelul instituției a fost elaborat un chestionar pe baza căruia au fost verificate cunoștințele angajaților cu privire la legislația în domeniul incompatibilităților.

Din chestionar, precum și din discuțiile purtate pe marginea măsurilor de identificare timpurie a posibilelor situații de incompatibilitate, a rezultat că la nivelul instituției a fost elaborat, avizat prin Hotărârea Comisiei de monitorizare nr. 55/2018 și aprobat de ministrul transporturilor *Inventarul funcțiilor sensibile,* conform căruia au fost identificate 90 de funcții sensibile (director general, director, șef serviciu, șef birou, consilier juridic, consilier pentru afaceri europene, consilier, expert, magaziner).

Se constată că nu au existat în cadrul Ministerului Transporturilor situații în care au fost depuse avertizări în interes public cu privire la încălcarea prevederilor legale în materie de incompatibilități.

În cadrul discuțiilor, membrii echipei de evaluare au recomandat elaborarea unor proceduri interne care să prevadă pașii procedurali de urmat în această situație. Reprezentanții Ministerului Transporturilor au arătat că o astfel de procedură a fost elaborată încă din anul 2017, însă nu este încă aprobată, întrucât a suferit succesiv modificări care urmare a schimbărilor intervenite în organigrama instituției. Procedura este implementată parțial prin publicarea pe pagina de internet a instituției la secțiunea *Strategia în transporturi – Avertizorul de integritate* a unui formular electronic prin care pot fi transmise sesizări inclusiv cu privire la regimul incompatibilităților.

S-a recomandat actualizarea procedurii respective față de actele normative nou adoptate, amintindu-se și recenta adoptare a Directivei privind protecția persoanelor care raportează încălcări ale dreptului Uniunii, care extinde protecția și la alte categorii de persoane.

Referitor la canalele de comunicare internă disponibile pentru sesizarea unei situații de incompatibilitate, instituția evaluată a precizat că poate fi folosit formularul electronic menționat anterior. Membrii echipei au salutat existența acestei facilități, apreciată ca fiind o bună practică, însă au subliniat necesitatea elaborării unei proceduri interne care să reglementeze procedura subsecventă sesizării. Reprezentanții Ministerului Transporturilor au arătat că, chiar în lipsa unei proceduri aprobate, la nivelul instituției există o cutumă în această materie conform căreia sesizarea este preluată de o persoană desemnată în acest sens și care nu este consilierul de etică care, pe baza sesizării formulează o notă pe care o înaintează corpului de control al ministrului, urmând ca acesta să o transmită ministrului pentru a dispune măsurile care se impun.

De asemenea, membrii echipei de evaluare au recomandat punerea la dispoziție a mai multor canale de comunicare pentru angajați, inclusiv o căsuță poștală în incinta instituției, metodă de natură a proteja identitatea celui care face sesizarea.

S-a arătat că personalul din cadrul instituției nu a beneficiat de programe de pregătire profesională în materia regimului juridic al incompatibilităților, însă membrii echipei de evaluare au apreciat că rezultatele obținute în urma evaluării cunoștințelor angajaților pe baza chestionarului elaborat la nivelul Ministerului.

Nu sunt cunoscute pentru perioada de raportare situații în care Agenția Națională de Integritate să fi emis emis rapoarte prin care să se constate încălcarea regimului juridic al incompatibilităților.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Ministerul Transporturilor este autoritate publică cu inițiativă legislativă și trebuie să aplice atât prevederile Legii nr. 52/2003 privind transparența decizională în administrația publică, republicată, cât și prevederile Legii nr. 544/2001 privind liberul acces la informațiile de interes public, cu modificările și completările ulterioare și ale Legii nr. 109/2007 privind reutilizarea informațiilor din instituțiile publice, cu modificările și completările ulterioare.

În ceea ce privește asigurarea transparenței decizionale, în cadrul Ministerului Transporturilor sunt aplicate prevederile Legii nr. 52/2003 referitoare la consultarea publică în procesul de elaborare a proiectelor de acte normative. În anul 2018 au fost publicate, în consultare publică, un număr de 232 proiecte de acte normative pe pagina de internet a Ministerului Transporturilor, reflectate și în raportul publicat online.

Potrivit informațiilor incluse în chestionarul de evaluare, nu au existat situații de avertizări în interes public cu privire la încălcarea prevederilor Legii nr. 52/2003. Anunțurile conțin data limită pentru primirea sugestiilor și propunerilor din partea cetățenilor și se respectă termenul legal pentru acestea. Proiectele au fost aduse la cunoștința publicului, cu excepția proiectelor care se încadrează în situația reglementată de art. 7 alin. (13) din Legea nr. 52/2003, republicată, situație în care, conform constatărilor echipei de evaluare, a fost argumentată urgența. De asemenea, din constatările echipei de evaluare, proiectele de acte normative sunt însoțite de instrumente de motivare (note de fundamentare sau expuneri de motive), așa cum reiese din verificarea proiectelor publicate în consultare pe pagina de internet a instituției. Raportul privind aplicarea legii este publicat pe pagina de internet.

Până în aprilie 2018 anunțurile au fost preluate pe platforma consultare.gov.ro, numărul celor preluate pe această platformă fiind de 23. Din aprilie 2019 anunțurile sunt preluate din nou la nivel național pe platforma e-consultare.gov.ro, în perioada mai 2018 - martie 2019 anunțurile fiind disponibile doar pe pagina de internet a Ministerului Transporturilor. Trebuie însă menționat că publicarea pe platformele naționale de consultare publică: consultare.gov.ro și ulterior e-consultare.gov.ro este atribuția Secretariatului General al Guvernului, neexistând posibilitatea ca ministerele de linie, inclusiv Ministerul Transporturilor să controleze această publicare.

La nivelul Ministerului Transporturilor nu este nominalizată în mod explicit o persoană responsabilă pentru relația cu societatea civilă în cadrul consultărilor publice organizate în baza legii privind transparența decizională. Din discuțiile purtate în cadrul vizitei de evaluare rezultă că la nivelul Ministerului Transporturilor sugestiile și propunerile transmise în cadrul consultărilor reglementate de Legea nr. 52/2003 sunt tratate ca petiții de drept comun și astfel cetățenilor li se răspunde personal cu privire la propunerile preluate și cele nepreluate. O recomandare în acest sens a fost formulată în cadrul vizitei și din discuțiile purtate rezultă că la nivelul Ministerului Transporturilor se planifică asigurarea unei și mai bune transparențe a procesului legislativ.

În anul 2018 la nivelul Ministerului Transporturilor au fost organizate 2 dezbateri publice solicitate și o dezbatere la inițiativa ministerului, la care mass-media a avut acces și pentru care s-au publicat anunțuri conform legii și au fost înregistrate minute conform legii.

Instituția are o atitudine proactivă în relația cu societatea civilă, ce reprezintă un exemplu de bună practică. Este disponibil un formular online pentru organizații și persoane interesate, astfel încât oricine dorește se poate înscrie să primească buletine informative și notificări privind proiectele pe care Ministerul Transporturilor le lansează în dezbatere publică. De asemenea, Ministerul Transporturilor a constituit, după contactarea organizațiilor cu obiective în domeniul transporturi din registrul asociațiilor și fundațiilor, un registru al organizațiilor non-guvernamentale interesate, pe care le ține la curent cu privire la activitatea sa.

În ceea ce privește asigurarea accesului cetățenilor și mass-media la informațiile de interes public, Ministerul Transporturilor asigură punerea la dispoziția publicului a informațiilor de interes public, prevăzute de art. 5 alin. (1) din Legea nr. 544/2001 prin afișare la sediul autorității sau al instituției publice ori prin publicare în Monitorul Oficial al României sau în mijloacele de informare în masă și, mai ales, prin publicare pe pagina de internet proprie. Există un spațiu de informare în sediul Ministerului Transporturilor, dar conform discuțiilor purtate acesta nu mai este utilizat, întrucât există foarte puține solicitări pentru consultarea unor documente publice la sediul instituției, chiar dacă în zilele de marți programul pentru relația cu publicul este prelungit.

Potrivit organigramei, în cadrul Ministerului Transporturilor este organizată Direcția Comunicare, Relația cu Sindicatele, patronatele și Organizațiile Neguvernamentale, care asigură accesul mijloacelor de informare în masă la informațiile de interes public și este responsabilă pentru asigurarea informării publicului și mass-media.

În anul 2018, conform raportului privind accesul la informațiile de interes public elaborat și publicat pe pagina de internet proprie și conform chestionarului tematic completat de Ministerul Transporturilor, acest compartiment a înregistrat un număr de 367 de solicitări de informații de interes public în baza Legii nr. 544/2001, furnizând informațiile solicitate în toate cazurile dacă acestea nu se încadrau în categoria excepțiilor. Ca urmare a acestor răspunsuri au fost înaintate 4 reclamații administrative, urmate de plângeri la instanța de contencios administrativ. Niciuna dintre aceste plângeri nu a fost soluționată favorabil reclamanților de către instanțe. Această situație permite echipei de evaluare să constate că la nivelul Ministerului Transporturilor există o înțelegere corectă a prevederilor principale ale Legii nr. 544/2001, respectiv sunt furnizate corect informațiile de interes public și în cazul în care solicitărilor de informații nu li se răspunde favorabil această situație este corect justificată.

Direcția Comunicare, Relația cu Sindicatele, patronatele și Organizațiile Neguvernamentale a organizat activitatea de preluare telefonică a cererilor verbale de informații de interes public. Informațiile simple se furnizează pe loc și solicitările telefonice nu se înregistrează. Solicitările telefonice de informații complexe se preiau prin completarea formularului electronic prin telefon împreună cu solicitantul, se transmit și se înregistrează ca solicitări electronice.

Această procedură este favorizată de existența pe pagina de internet a Ministerului Transporturilor a unui formular electronic pentru solicitările de informații de interes public și a unui formular electronic separat pentru petiții. Toate solicitările sunt înregistrate într-un registru special electronic la nivelul direcției.

În ceea ce privește publicarea pe pagina de internet a informațiilor publice din oficiu și respectarea standardului privind publicarea informațiilor, acesta permite identificarea cu ușurință a informațiilor de interes pentru public și care, conform legii, trebuie publicate din oficiu de autoritatea publică. Pagina de internet a Ministerului Transporturilor respectă în mare parte Anexa nr. 4 la SNA, referitoare la standardul general privind publicarea informațiilor de interes public. În plus, pagina de internet a instituției este accesibilă pentru persoanele cu deficiențe de vedere.

Pentru a aduce și paginile de internet ale instituțiilor din subordinea și de sub autoritatea Ministerului Transporturilor la același standard de transparență, Ministerul Transporturilor întreprinde o monitorizare cel puțin anuală. Ministerul Transporturilor a verificat publicarea acestor date în octombrie 2018 și iunie 2019, cu specificația că nu toate unitățile au datele complete. Totuși, vizitele realizate la instituțiile din subordine au arătat o conformare în general bună a acestora cu recomandările privind standardele de publicare a informațiilor din Anexa nr. 4 la SNA.

În ceea ce privește publicarea datelor deschise, Ministerul Transporturilor publică date deschise pe pagina proprie de internet. Date deschise nu au mai fost publicate pe platforma data.gov.ro din 2016. Cu toate acestea, instituția a identificat 32 seturi de date care sunt disponibile și susceptibile a fi prezentate *în format* deschis și care dintre acestea conțin cele mai relevante informații pentru obiectul de activitate al instituției. Printre acestea, se numără: situația centralizată a achizițiilor efectuate la nivelul MT, bugetul, bilanțul financiar contabil, venituri angajați, lista transportatorilor aerieni romani deținători de licență de transport aerian, autorizații domeniul naval, situația operatorilor de transport autorizați să efectueze transport de persoane în trafic internațional prin servicii regulate UE, situația operatorilor de transport autorizați sa efectueze transport de persoane în trafic internațional prin servicii regulate non- UE, lista evaluatori agreați de Ministerul Transporturilor, lista aeroporturilor din România prevăzute la art. 1 alin. (2) din H.G. nr. 455/2011 privind tarifele de aeroport.

**III. BUNE PRACTICI**

**A. Conflicte de interese în timpul și după exercitarea funcției (include pantouflage-ul)**

În această materie nu au fost identificate bune practici

**B. Incompatibilități**

Punerea la dispoziția angajaților a legislației incidente în domeniul incompatibilităților urmată de o evaluare a cunoștințelor pe bază de chestionar constituie o bună practică la nivelul instituției evaluate.

De asemenea, publicarea pe site a unui formular electronic orientativ pentru avertizări în interes public este o bună practică.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Instituția are o atitudine proactivă în relația cu societatea civilă, ce reprezintă un exemplu de bună practică. Este disponibil un formular online pentru organizații și persoane interesate, astfel încât oricine dorește se poate înscrie să primească buletine informative și notificări privind proiectele pe care Ministerul Transporturilor le lansează în dezbatere publică. De asemenea, Ministerul Transporturilor a constituit, după contactarea organizațiilor cu obiective în domeniul transporturi din registrul asociațiilor și fundațiilor, un registru al organizațiilor neguvernamentale interesate, pe care le ține la curent cu privire la activitatea sa.

**IV. CONCLUZII ȘI RECOMANDĂRI**

**A. Conflicte de interese în timpul și după exercitarea funcției (include pantouflage-ul)**

În vederea îmbunătățirii activităților desfășurate în acest domeniu, formulăm următoarele recomandări:

1. Desemnarea unei a doua persoane responsabile cu implementarea prevederilor legale privind declarațiile de avere și interese prevăzute de Legea nr. 176/2010 care să asigure continuitatea în caz de absență sau indisponibilitate a principalului responsabil.
2. Creșterea gradului de cunoaștere a prevederilor legale în acest domeniu de către persoana desemnată responsabilă cu implementarea dispozițiilor privind declarațiile de interese, în conformitate cu art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, prin participarea la un program de (in)formare pe teme specifice. Tematica abordată în cadrul acestei acțiuni de (in)formare poate fi extinsă și asupra reglementărilor legale aplicabile celorlalte măsuri preventive. Se poate solicita sprijinul Agenției Naționale de Integritate.
3. Creșterea gradului de cunoaștere a prevederilor legale în ceea ce privește regimul juridic al conflictelor de interese de către personalul ministerului, prin organizarea unor programe de (in)formare. Tematica abordată în cadrul acestor acțiuni de (in)formare poate fi extinsă și asupra reglementărilor legale aplicabile celorlalte măsuri preventive.
4. Organizarea și desfășurarea, de către personalul Compartimentului Anticorupție în Transporturi, a unor activități periodice cu personalul ministerului pe teme de etică, deontologie, integritate, conflicte de interese etc.
5. Revizuirea *procedurii de sistem privind integritatea valorilor etice, evitarea conflictelor de interese și a incompatibilităților, cod PS – 27*, astfel încât să se elimine dubla procedurare a domeniului declarațiilor de avere și de interese.
6. Definitivarea proiectului de procedură de sistem privind protecția avertizorilor în interes public și promovarea acestuia spre aprobare, astfel încât să existe reglementate canale interne de comunicare pentru semnalarea neregularităților, inclusiv în domeniul conflictelor de interese și a incompatibilităților.
7. Completarea datelor cerute de RUTI.
8. Analiza oportunității desemnării unei persoane responsabile cu monitorizarea situațiilor de pantouflage și adoptarea unor măsuri preventive pentru potențialele situații de pantouflage, în special în ceea ce privește art. 61 din Legea nr. 98/2016 privind achizițiile publice, cu modificările și completările ulterioare (de exemplu, elaborarea, aprobarea și implementarea unei proceduri privind prevenirea și gestionarea conflictului de interese și pantouflage, o declarație privind evitarea situațiilor de pantouflage completată la plecarea din instituție).

**B. Incompatibilități**

Se recomandă:

1. Consultarea, la angajarea în minister, pe pagina de internet a Agenției Naționale de Integritate, a listei persoanelor care se află în perioada de interdicție reglementată de art. 25 din Legea nr. 176/2010, cu modificările și completările ulterioare. Poate fi avută în vedere solicitarea la angajare a unei declarații pe proprie răspundere.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Ministerul Transporturilor respectă în foarte mare măsură prevederile legale privind transparența decizională. Totuși se recomandă:

1. Publicarea datelor deschise și pe platforma data.gov.ro.
2. Înregistrarea și a informațiilor publice solicitate și oferite verbal și realizarea unei analize cu privire la informațiile deja publicate pe pagina de internet, dar care sunt solicitate verbal, pentru a înțelege care sunt informațiile cele mai greu de identificat și republicarea lor într-o formulă/ într-un loc pe pagina de internet a instituției, cât mai accesibil.
3. Reanalizarea modului de raportare la sugestiile și propunerile primite în cadrul consultărilor organizate în baza Legii nr. 52/2003. În spiritul legii, motivarea neincluderii unor propunerii în propunerea de act normativ promovat de minister ar trebui să fie publicată, pentru informarea tuturor cetățenilor cu privire la procesul decizional. Astfel, propunerile primite în cadrul consultărilor organizate în baza Legii nr. 52/2003 nu se supun regimului general al petițiilor, ci direct și exclusiv prevederilor Legii nr. 52/2003.

**B. METROREX SA**

**I. INTRODUCERE**

* *Adresa fizică:* București, Bd. Dinicu Golescu nr. 38, sector 1, cod poștal 010873
* *Adresa virtuală:* <http://www.metrorex.ro/>
* *Cadrul legal care reglementează activitatea instituției:*
* H.G. nr. 482/1999 privind înființarea Societății Comerciale de Transport cu Metroul București „Metrorex” - S.A.
* [O.U.G. nr. 109/2011 privind guvernanța corporativă a întreprinderilor publice](http://legislatie.just.ro/Public/DetaliiDocument/133685).
* *Misiune / atribuții/ competențe/structura:*

Metrorex desfășoară activități de transport de persoane cu metroul pe rețeaua de căi ferate subterane și supraterane, în condiții de siguranță a circulației, în scopul satisfacerii interesului public, social și de protecție civilă, având ca obiect de activitate:

* 1. asigurarea exploatării, întreținerii și reparării materialului rulant și a rețelei de căi ferate proprii, a instalațiilor fixe de cale, a instalațiilor electroenergetice, de automatizări și telecomunicații, semnalizare, centralizare, bloc de linii automat, dispecer, a instalațiilor de ventilație, încălzire, tehnico-sanitare, de alimentare cu apa și canalizare, a escalatoarelor, căilor de rulare, casetelor și tunelelor, stațiilor și construcțiilor speciale de metrou, instalațiilor de protecție civilă, a spațiilor tehnologice și netehnologice și a altor instalații specifice;
  2. realizarea de investiții pentru extinderea și modernizarea rețelei de metrou, a infrastructurii și materialului rulant de metrou, negocierea și încheierea contractelor pentru lucrări de investiții, achiziții de bunuri, lucrări, servicii, precum și pentru valorificarea de active și bunuri;
  3. asigurarea funcției de protecție civilă a populației în cazuri de dezastre;
  4. marketing, relații internaționale și comerț exterior, scop în care colaborează cu alte administrații de metrou și participa la organismele internaționale de profil;
  5. încheierea de convenții și contracte în domeniul sau de activitate, negocierea și contractarea de credite cu bănci și cu alte instituții financiare.

Metrorex poate desfășura și alte activități pentru susținerea eficienței activităților de baza, conform statutului său, cum ar fi:

1. lucrări de construcții-montaj și de reparații în interes propriu și pentru terți;
2. confecționarea de piese de schimb și subansambluri pentru material rulant, instalații și utilaje;
3. activități comerciale în nume propriu sau în asociere cu societăți comerciale cu capital român, străin sau mixt, închirierea de spații sau asocierea în vederea desfășurării de activități de comerț în metrou, chiriașii sau asociații neavând drept de subînchiriere.

Metrorex poate, în condițiile legii, sa încheie contracte sau convenții cu alte organisme similare și cu alți agenți economici și poate participa la colaborări și cooperări pe plan național sau internațional în domeniul sau de activitate.

**Număr total poziţii/ funcţii prevăzute în statul instituţiei**: 4560 dintre care:

* + Nr. poziţii ocupate (la data de 31.12.2018) 4560
  + Nr. poziţii vacante (la data de 31.12.2018) 0
  + Nr. funcţii de demnitate publică 0
  + Nr. funcţii de conducere 133
  + Nr. femei în funcţii de conducere 45
  + Nr. bărbaţi în funcţii de conducere 88
  + Nr. funcţii de execuţie 831
  + Nr. femei în funcţii de execuţie 386
  + Nr. bărbaţi în funcţii de execuţie 445

**Resursele alocate pentru cele 3 standarde supuse evaluării, defalcat pentru fiecare dintre acestea, sunt:**

1. resurselor financiare - în Bugetul de Venituri și Cheltueli al societății pe anul 2018 a fost alocată suma de 348.390 lei pentru cursurile de formare profesională;
2. resurselor umane - în Bugetul de Venituri și Cheltueli al societății pe anul 2018 a fost alocată Direcției Resurse Umane și Strategie suma de 40.450 lei;
3. resurselor materiale - (calculatoare, spațiu pentru desfășurarea activității, acces la internet etc.) în Bugetul de Venituri și Cheltueli al societății pe anul 2018 a fost alocată suma de 1.449.210 lei pentru obiecte de inventar și tehnică de calcul.

* *Scop misiune de evaluare:*

Prin H.G. nr. 583/2016, a fost aprobată **Strategia Națională Anticorupție (SNA) 2016-2020**, împreună cu seturile de indicatori de performanță, riscurile asociate obiectivelor și măsurilor din strategie și sursele de verificare, inventarul măsurilor de transparență instituțională și de prevenire a corupției, a indicatorilor de evaluare, precum și standardele de publicare a informațiilor de interes public.

***Metodologia de monitorizare a implementării Strategiei Naționale Anticorupție*** ***2016-2020*** a fost aprobată prin Ordinul Ministrului Justiției nr. 1361/C/2017. În vederea monitorizării, se realizează misiuni de evaluare în instituțiile publice.

Temele de evaluare pentru anul 2019 sunt:

* 1. conflicte de interese în timpul și după exercitarea funcției (include pantouflage-ul);
  2. incompatibilități;
  3. transparența instituțiilor publice (inclusiv a întreprinderilor publice) și accesul la informațiile de interes public deținute de acestea.

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 16 august 2019, organizarea vizitei de evaluare la sediul Metrorex în data de 31 octombrie 2019, orele 9.30-12.30 și redactarea raportului de evaluare.

* *Componența echipei de evaluare*

Echipa de evaluare a fost compusă din 3 persoane:

* Dl. Adrian DUMITRU, personal de specialitate juridică asimilat judecătorilor și procurorilor, Ministerul Justiției;
* Dl. Radu RĂUȚĂ, expert, Integrity Solutions SRL;
* Dl. Cornel - Ionuț CREȚU, șef serviciu, Direcția Generală Anticorupție, Ministerul Afacerilor Interne.

Reprezentanții Metrorex care au luat parte la întâlnire au fost:

* Un consilier, Compartimentul Consilieri, Antifraudă și Control, consilier de etică;
* Un inginer, Serviciul Managementul Resurselor Umane, responsabil declarații de avere și interese;
* Şeful Serviciului Plan Strategie, responsabil SNA;
* Şeful Biroului Achiziții Lucrări Fonduri Nerambursabile;
* Şeful Serviciului Comunicare, Relații cu Presa și Relații Internaționale, responsabil acces la informații de interes public;
* Şeful Serviciului Managementul Resurselor Umane.

Din partea Secretariatului tehnic al SNA a participat:

* Dl. Victor STOIAN, personal de specialitate juridică asimilat judecătorilor și procurorilor, Ministerul Justiției.

Din partea Ministerului Justiției a participat:

* D-na. Ana Maria NEAMȚU, personal de specialitate juridică asimilat judecătorilor și procurorilor, Ministerul Justiției.

Expertul coordonator din partea prestatorului de servicii, asocierea formată din Unique Solutions SRL și Public Research SRL, a fost dl. Dragoș Dincă.

**II. CONSTATĂRI**

**A. Conflicte de interese în timpul și după exercitarea funcției (include pantouflage-ul)**.

Echipa de evaluare a constatat că prin Decizia Directorului General nr. 405 din data de 10.10.2018 a fost desemnată o persoană care se ocupă de declarațiile de avere și de interese, ce are distinct în fișa postului aceste atribuții, fiind încadrată la Serviciul Management Resurse Umane – Biroul Personal, Învățământ și Comunicare Internă. Prin aceeași decizie, a fost desemnată o persoană care să preia responsabilitățile titularului de domeniu pe perioada concediului de odihnă sau în alte situații de suspendare a contractului individual de muncă. Anterior, au existat alte decizii de desemnare care au asigurat continuitate pentru toată perioada supusă evaluării.

La nivelul instituției sunt înțelese și implementate procedurile legale privind primirea, înregistrarea declarațiilor de interese, eliberarea dovezii de primire, completarea registrului, anonimizarea și postarea pe pagina de internet a instituției. S-a asigurat integral respectarea prevederilor art. 6 si 7 din Legea nr. 176/2010. Astfel, experții evaluatori au constatat că persoana responsabilă cu implementarea prevederilor Legii nr. 176/2010 realizează o informare timpurie cu privire la termenul de depunere al declarațiilor de avere și de interese. Cu aproximativ o lună înainte de termenul de depunere prevăzut în legislație, se transmite varianta editabilă a formularelor privind declarațiile de interese împreună cu Ghidul de completare al Agenției Naționale de Integritate (ANI), pe adresa comună de e-mail a tuturor salariaților instituției. După completare, declarațiile de interese se transmit atât în format letric, cât și electronic (varianta scanată), iar apoi se înregistrează în Registrul declarațiilor de interese.

În ceea ce privește completarea declarațiilor de interese, persoana desemnată oferă consultanță verbală (telefonic sau direct), însă nu se ține o evidență a acesteia. Persoana responsabilă cu primirea declarațiilor verifică dacă sunt completate câmpurile privind datele de identificare ale salariatului (nume, prenume, CNP, domiciliu și funcție).

Declarațiile de interese se depun toate odată de către salariați, la un termen stabilit, menționat în informarea timpurie, ulterior fiind certificate în termenul legal de 10 zile de la primirea acestora. Declarațiile certificate, împreună cu o copie a registrelor în care au fost înregistrate, se transmit către ANI, în vederea evaluării acestora.

Nu există un spațiu dedicat pentru eventuale consultații privind completarea declarațiilor de interese, dar sunt folosite resursele existente, care sunt apreciate ca fiind suficiente.

Persoana desemnată conform art. 5 alin. (1) din Legea nr. 176/2010, nu a beneficiat, în perioada de referință, de programe de formare în domeniul implementării prevederilor legale referitoare la depunerea și completarea declarațiilor de interese.

Nu au existat situații în care nu au fost respectate termenele de depunere și actualizare a declarațiilor de interese, prevăzute în art. 4 din Legea nr. 176/2010 și nici situații în care au fost depuse avertizări în interes public cu privire la încălcarea prevederilor legale în materia conflictului de interese.

La nivelul Metrorex s-a adoptat *Procedura de sistem privind semnalarea neregularităților, cod PS – 1.2.2.1.15-01*, care acoperă potențialele situații de conflicte de interese. Această procedură stabilește modalitatea de semnalare a neregularităților în cadrul Metrorex și măsurile de protecție împotriva oricăror discriminări ale salariaților care semnalează neregularități.

Cu privire la canalele de comunicare internă pentru a fi folosite de angajații care doresc să sesizeze osituație de conflict de interese, conform Regulamentului Intern al societății, salariații au dreptul să se adreseze conducerii Metrorex și/sau conducerii subunităților, prin petiții formulate în scris sau prin poștă electronică, în nume propriu.

Totodată, conform procedurii de sistem cod PS – 1.2.2.1.15-01, semnalarea unei neregularități, definită ca orice faptă care presupune o încălcare a legii, a deontologiei profesionale sau a principiilor bunei administrări, eficienței, eficacității, economicității și transparenței, se formulează în scris de către angajat, prin completarea Formularului de sesizare a neregularităților, cod F01/PS – 1.2.2.1.15-01. Formularul se înmânează consilierului de etică al Metrorex, acesta având obligația înregistrării documentului, analizării și investigării aspectelor sesizate. Consilierul are obligația asigurării protecției datelor persoanei care a semnalat, ascunzându-i identitatea, în situațiile prevăzute de lege. Ulterior, supune sesizarea atenției directorului general, care decide, după caz:

* + desemnarea unei comisii care să analizeze neregularitatea;
  + transmiterea sesizării organelor de cercetare penală;
  + aplicarea prevederilor procedurii generale Realizare și întocmire dosare de cercetare disciplinară;
  + clasarea sesizării, la propunerea comisiei dacă sesizarea nu se confirmă.

În perioada 08 – 11 noiembrie 2018, 5 salariați din cadrul Metrorex au participat la cursul cu tema „Managementul prevenirii și combaterii corupției, evitarea abuzului în serviciu”.

Agenția Națională de Integritate nu a emis rapoarte de evaluare privind constatarea încălcării regimului juridic al conflictelor de interese. În desfășurarea procedurilor de atribuire a contractelor de achiziție publică nu au fost emise avertismente de integritate de sistemul PREVENT monitorizat de Agenția Națională de Integritate cu privire la potențiale conflicte de interese.

Aspectele menționate în Chestionarul tematic de evaluare, confirmate și în cadrul discuțiilor, arată că instituția nu completează date în Registrul Unic al Transparenței Intereselor[[3]](#footnote-4) (RUTI), deoarece instituția nu are decidenți[[4]](#footnote-5) din categoria celor de la care sunt solicitate date.

În ceea ce privește conflictul de interese după exercitarea funcției (pantouflage), din datele prezentate de societate și din discuțiile purtate cu reprezentanții acesteia, a reieșit faptul că nu a fost adoptat un regulament intern/procedură de lucru care să prevadă procedura monitorizării situațiilor de pantouflage, nu au fost adoptate măsuri de prevenire a unor astfel de situații, nu a fost desemnată o persoană responsabilă cu monitorizarea situațiilor de pantouflage și nu au fost depuse avertizări în interes public cu privire la încălcarea prevederilor legale în materia pantouflage-ului.

Totuși, apreciem că, cel puțin ipotetic, pot fi întâlnite încălcări ale prevederilor art. 74 din Legea nr. 99/2016 privind achizițiile sectoriale, cu modificările și completările ulterioare.

A rezultat din discuții că există o cunoaștere minimă a subiectului, motiv pentru care experții au prezentat în cadrul discuțiilor, atât definiția cuprinsă în Strategia Națională Anticorupție[[5]](#footnote-6), cât și cele mai frecvente obiective ale unui sistem care abordează migrarea funcționarilor publici din sectorul public în cel privat, acestea fiind in esență:

1. să se asigure că anumite informații dobândite în serviciul public nu sunt utilizate în mod abuziv;
2. să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare;
3. să se asigure că accesul și contactele actualilor, precum și ale foștilor funcționari publici, nu sunt utilizate pentru beneficiile nejustificate ale funcționarilor sau ale altora.

Astfel, experții au prezentat interdicțiile post-angajare care se regăsesc în cuprinsul prevederilor art. 13 alin. (1) din Ordonanța de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare și ale art. 94 alin. (3) Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, respectiv în Legea nr. 98/2016 privind achizițiile publice, la art. 61.

**B. Incompatibilități**

Pentru anul 2018 nu s-au identificat proceduri interne privind prevenirea și gestionarea situațiilor de incompatibilitate. În prezent, sunt în curs de modificare procedurile de achiziții publice și Regulamentul Intern, care vor include capitole distincte în ceea ce privește conflictele de interese și incompatibilitățile. Ulterior, urmează a fi întocmit un Ghid privind conflictele de interese, care va fi publicat și distribuit angajaților electronic și sub formă de broșură.

Ca măsuri de identificare timpurie cu privire la incompatibilități, se precizează auditul intern și identificarea funcțiilor sensibile.

În anul 2018 personalul din cadrul instituției a beneficiat de programe de pregătire profesională în ceea ce privește regimul juridic al incompatibilităților: 5 salariați din cadrul Metrorex a participat în perioada 08 – 11.11.2018, la cursul cu tema „Managementul prevenirii și combaterii corupției, evitarea abuzului în serviciu”.

Nu au existat situații în care au fost depuse avertizări în interes public cu privire la încălcarea prevederilor legale în materia incompatibilităților și nu există persoane pentru care ANI să fi emis rapoarte de evaluare prin care s-a constatat încălcarea regimului juridic al incompatibilităților.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Metrorex nu se supune integral reglementărilor privind transparența instituțiilor publice incluse în prezenta evaluare, întrucât nu îi sunt aplicabile prevederile Legii nr. 52/2003 privind transparența decizională, ci doar prevederile Legii nr. 544/2001 privind liberul acces la informațiile de interes public.

La nivelul Serviciului Comunicare, Relații cu Presa și Relații Internaționale din cadrul Metrorex, procedurile de lucru specifice aplicării Legii nr. 544/2001 privind liberul acces la informațiile de interes public sunt: *PG - 3.3.1.2 - Tratare cereri de informație*; *PG - 3.4.1.1 - Comunicare publică*; *PG - 3.3.1.5 - Tratare petiții*.

În ceea ce privește asigurarea accesului cetățenilor și mass-media la informațiile de interes public, Metrorex asigură punerea la dispoziția publicului a informațiilor de interes public, prevăzute de art. 5 alin. (1) din Legea nr. 544/2001 prin afișare la sediul autorității sau al instituției publice ori prin publicare în Monitorul Oficial al României sau în mijloacele de informare în masă și prin publicare pe pagina de internet proprie.

La nivelul Metrorex există un compartiment specializat de informare și relații publice și o persoană desemnată cu atribuții în aplicarea Legii nr. 544/2001 (Serviciul comunicare, Relații cu Presa și Relații Internaționale). În comunicarea publică și cu mass-media, în cadrul Metrorex, Șeful Serviciului Comunicare, Relații cu Presa și Relații Internaționale, sau înlocuitorul de drept este persoana responsabilă cu asigurarea mijloacelor de informare în masă la informațiile de interes public conform Legii nr. 544/2001. Comunicarea publică prin purtătorul de cuvânt este diseminată de către Directorul General sau înlocuitorul de drept al acestuia.

În anul 2018, s-a întocmit un raport privind accesul la informațiile de interes public care a fost publicat pe pagina de internet a instituției[[6]](#footnote-7).

Acest compartiment a înregistrat un număr de 194 de solicitări de informații de interes public în baza Legii nr. 544/2001 și a răspuns favorabil furnizând informațiile solicitate la tot atâtea cereri.

Nu au fost înregistrate reclamații administrative vizând răspunsurile transmise la solicitările formulate în baza Legii nr. 544/2001 privind liberul acces la informațiile de interes public. O asociație a înaintat o plângere în instanță, aceasta fiind soluționată favorabil societății.

În ceea ce privește informațiile de interes public solicitate verbal, acestea se comunică dând curs solicitărilor de înscriere la audiențe. Înscrierea la audiente se face la secretariatul Directorului General sau prin e-mail la [contact@metrorex.ro](mailto:contact@metrorex.ro). Audiențele sunt în fiecare marți din săptămânile impare ale lunii curente.

La nivelul Metrorex solicitările formulate în baza Legii nr. 544/2001 se pot primi în scris pe următoarele adrese de email: [contact@metrorex.ro](mailto:contact@metrorex.ro); presa@metrorex.ro; [cerere544@metrorex.ro](mailto:cerere544@metrorex.ro), precum și prin registratura instituției.

În ceea ce privește publicarea datelor deschise, Metrorex, prin intermediul departamentului IT, publică date deschise pe pagina de internet proprie în format pdf.

**III. BUNE PRACTICI**

**A. Conflicte de interese în timpul și după exercitarea funcției (include pantouflage-ul)**

Nu au fost identificate.

**B. Incompatibilități**

Nu au fost identificate.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Nu au fost identificate.

**IV. CONCLUZII ȘI RECOMANDĂRI**

**A. Conflicte de interese în timpul și după exercitarea funcției (include pantouflage-ul)**

În vederea îmbunătățirii activităților desfășurate în acest domeniu, formulăm următoarele recomandări:

1. Creșterea gradului de cunoaștere a prevederilor legale în acest domeniu de către persoana desemnată responsabilă cu implementarea dispozițiilor privind declarațiile de interese, în conformitate cu art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, prin participarea la un program de (in)formare pe teme specifice. Tematica abordată în cadrul acestei acțiuni de (in)formare poate fi extinsă și asupra reglementărilor legale aplicabile celorlalte măsuri preventive. Se poate solicita sprijinul Agenției Naționale de Integritate.
2. Creșterea gradului de cunoaștere a prevederilor legale în ceea ce privește regimul juridic al conflictelor de interese de către personalul Metrorex, prin organizarea unor programe de (in)formare. Tematica abordată în cadrul acestor acțiuni de (in)formare poate fi extinsă și asupra reglementărilor legale aplicabile celorlalte măsuri preventive.
3. Analiza oportunității desemnării unei persoane responsabile cu monitorizarea situațiilor de pantouflage și adoptarea unor măsuri preventive pentru potențialele situații de pantouflage, în special în ceea ce privește art. 74 din Legea nr. 99/2016 privind achizițiile sectoriale, cu modificările și completările ulterioare.
4. **Incompatibilități**

Având în vedere cele constatate pe timpul misiunii de evaluare facem următoarele recomandări:

* + 1. Elaborarea unei proceduri pentru evitarea și gestionarea în cazul apariției, a unor situații de încălcare a regimului incompatibilităților și diseminarea informațiilor pe bază de semnătură.
    2. Diseminarea, la nivelul instituției, a unor chestionare pentru evaluarea gradului de cunoaștere de către angajații instituției a normelor privind situațiile de incompatibilitate și adoptarea ulterioară, dacă este cazul, de măsuri care să asigure îmbunătățirea gradului de cunoaștere a prevederilor legale în materie.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Pentru îmbunătățirea nivelului de transparență instituțională se recomandă înregistrarea și a informațiilor publice solicitate verbal, de o manieră cât mai simplă, și realizarea unei analize cu privire la informațiile deja publicate pe pagina de internet dar care sunt solicitate verbal, pentru a facilita interacțiunea prin intermediul paginii de internet.

**D. Alte aspecte**

Raportat la specificul instituției evaluate, precizăm că aceasta nu este suficient organizată astfel încât să răspundă nevoilor de informare și orientare ale călătorilor prin rețeaua de metrou; echipa de evaluare are în vedere, pe de o parte, cetățenii Bucureștiului, precum și turiștii sau vizitatorii ocazionali din țară și din străinătate.

Astfel, rețeaua de metrou suferă de o acută lipsă a mijloacelor de informare elementară și de orientare a călătorilor, atât la nivelul stațiilor, cât și în garniturile de metrou. Aceasta reprezintă, în definitiv, tot o expresie a transparenței în ceea ce privește nevoile cetățenilor precum și de formare a unei imagini favorabile cu referire la capitala României. De altfel, și lipsa unei legitimații de transport unice la nivelul celor două întreprinderi publice care furnizează serviciul de transport public din București (Metrorex și STB) constituie o vulnerabilitate.

**C. INSPECTORATUL DE STAT PENTRU CONTROLUL ÎN TRANSPORTUL RUTIER**

**I. INTRODUCERE**

* *Adresa fizică:* Bd. Dinicu Golescu nr. 38, cod poștal 010873, sector 1, București
* *Adresa virtuală*: www.isctr-mt.ro
* *Cadrul legal care reglementează activitatea instituției:*
  + O.G. nr. 26/2011 privind înființarea Inspectoratului de Stat pentru Controlul în Transportul Rutier, cu modificările și completările ulterioare,
  + H.G. nr. 1088/2011 privind organizarea și funcționarea I.S.C.T.R.
* *Misiune / atribuții/ competențe/structura*

Misiunea Inspectoratul de Stat pentru Controlul în Transportul Rutier (ISCTR) este să creeze premisele desfășurării activității de transport în condiții de siguranță rutieră, concurență loială, să îmbunătățească condițiilor de muncă ale personalului din domeniul transporturilor rutiere, să protejeze infrastructura și mediul înconjurător.

În conformitate cu prevederile O.G. nr. 26/2011 privind înființarea Inspectoratului de Stat pentru Controlul în Transportul Rutier, ISCTR este organismul tehnic permanent specializat al Ministerului Transporturilor și Infrastructurii desemnat să asigure inspecția și controlul respectării reglementărilor interne și internaționale în domeniul transporturilor rutiere, privind în principal:

* 1. condițiile de efectuare a activităților de transport rutier, a activităților conexe transportului rutier și a activității de pregătire a persoanelor în vederea obținerii permisului de conducere;
  2. siguranța transporturilor rutiere și protecția mediului;
  3. starea tehnică a vehiculelor rutiere;
  4. masele și/sau dimensiunile maxime admise pe drumurile publice și masele totale maxime autorizate;
  5. tariful de utilizare și tariful de trecere pe rețeaua de drumuri naționale din România.

Atribuțiile și competențele ISCTR sunt prevăzute în O.G. nr. 26/2011 privind înființarea Inspectoratului de Stat pentru Controlul în Transportul Rutier, cu modificările și completările ulterioare, H.G. nr. 1088/2011 privind organizarea și funcționarea ISCTR, precum și în celelalte acte normative din domeniul transporturilor rutiere postate pe site-ul instituției noastre.

**Număr total poziţii/ funcţii prevăzute în statul instituţiei**: 457 dintre care:

* + Nr. poziţii ocupate (la data de 31.08.2019) 384
  + Nr. poziţii vacante (la data de 31.08.2019) 73
  + Nr. funcţii de demnitate publică 0
  + Nr. funcţii de conducere 29
  + Nr. femei în funcţii de conducere 9
  + Nr. bărbaţi în funcţii de conducere 20
  + Nr. funcţii de execuţie 428
  + Nr. femei în funcţii de execuţie 70
  + Nr. bărbaţi în funcţii de execuţie 314
* *Scop misiune de evaluare*

Prin Hotărârea Guvernului (H.G.) nr. 583/2016, a fost aprobată **Strategia Națională Anticorupție (SNA) 2016-2020**, împreună cu seturile de indicatori de performanță, riscurile asociate obiectivelor și măsurilor din strategie și sursele de verificare, inventarul măsurilor de transparență instituțională și de prevenire a corupției, a indicatorilor de evaluare, precum și standardele de publicare a informațiilor de interes public.

***Metodologia de monitorizare a implementării Strategiei Naționale Anticorupție*** ***2016-2020*** a fost aprobată prin Ordinul Ministrului Justiției nr. 1361/C/2017. În vederea monitorizării, se realizează misiuni de evaluare în instituțiile publice.

Temele de evaluare pentru anul 2019 sunt:

1. conflicte de interese în timpul și după exercitarea funcției (include pantouflage-ul);
2. incompatibilități;
3. transparența instituțiilor publice (inclusiv a întreprinderilor publice) și accesul la informațiile de interes public deținute de acestea;

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 20 octombrie 2019, organizarea vizitei de evaluare la sediul ISCTR, în data de 29 octombrie 2019, orele 9.00-10.30 și redactarea raportului de evaluare.

* *Componența echipei de evaluare*

Echipa de evaluare a fost compusă din 3 persoane:

* Dl. Adrian DUMITRU, personal de specialitate juridică asimilat judecătorilor și procurorilor, Ministerul Justiției;
* Dl. Ionuț - Cornel CREȚU, șef serviciu, Direcția Generală Anticorupție, Ministerul Afacerilor Interne;
* D-na. Irina LONEAN, expert, Transparency International România.

Reprezentanții ISCTR care au luat parte la întâlnire au fost:

* Şeful Serviciului Gestiune Personal, Pregătire Profesională și Securitate în Muncă, consilier de etică, responsabil cu gestionarea DA și DI;
* Directorul Direcției Strategii Dezvoltare și Management;
* Coordonatorul Compartimentului Audit Intern;
* Un consilier al Inspectorului de Stat Șef;
* Un traducător, Compartimentul Comunicare și Relații Internaționale, responsabil Legea nr. 544/2001;
* Un economist, Corp Control și Anticorupție;
* Un referent de specialitate, Serviciul Achiziții Publice.

Din partea Secretariatului tehnic al SNA a participat:

* Dl. Marian-Victor STOIAN, personal de specialitate juridică asimilat judecătorilor și procurorilor, Ministerul Justiției.

Din partea Ministerului Justiției a participat:

* D-na. Ioana IȘFAN, personal de specialitate juridică asimilat judecătorilor și procurorilor, Ministerul Justiției.

Expertul coordonator din partea prestatorului de servicii, asocierea formată din Unique Solutions SRL și Public Research SRL, a fost d-na. Mădălina COCOȘATU.

**II. CONSTATĂRI**

**A. Conflicte de interese în timpul și după exercitarea funcției (include pantouflage-ul)**

În cadrul ISCTR, pentru perioada evaluată, a existat o persoană desemnată prin decizie a inspectorului de stat șef al ISCTR care a asigurat implementarea prevederilor legale privind declarațiile de avere și de interese, în conformitate cu dispozițiile art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative. Pe lângă activitățile mai sus menționate, această persoană a desfășurat activități specifice de resurse umane, fiind chiar șef al Biroului Resurse Umane (în prezent, șef al Serviciului Gestiune Personal, Pregătire Profesională și Securitate în Muncă).

În anul 2019, aceeași persoană a fost desemnată, prin decizie a inspectorului de stat șef al ISCTR, în calitatea de consilier etic al instituției.

Persoana desemnată nu a beneficiat, în perioada supusă evaluării, de un program de formare în domeniul implementării prevederilor legale referitoare la depunerea și completarea declarațiilor de interese.

Persoana responsabilă cu implementarea prevederilor referitoare la declarațiile de interese primește și înregistrează declarațiile de interese și eliberează la depunere o dovadă de primire. La cerere, pune la dispoziția personalului formularele declarațiilor de avere și ale declarațiilor de interese. Oferă consultanță pentru completarea corectă a rubricilor din declarații și pentru depunerea în termen a acestora. Evidențiază declarațiile de avere și interese în registre speciale, denumite *Registrul declarațiilor de avere* și *Registrul declarațiilor de interese*. Asigură afișarea și menținerea declarațiilor pe pagina de internet a instituției în termen de cel mult 30 de zile de la primire, prin anonimizarea adresei imobilelor declarate, a codului numeric personal, a instituției care administrează activele financiare și a semnăturii. În vederea îndeplinirii atribuțiilor de evaluare, persoana responsabilă trimite Agenției Naționale de Integritate copii certificate pentru conformitate cu originalul ale declarațiilor de interese depuse și câte o copie certificată pentru conformitate cu originalul a registrului special în termen de cel mult 10 zile de la primirea acestora. După expirarea termenului de depunere, întocmește o listă cu persoanele care nu au depus declarațiile de interese și informează de îndată aceste persoane, solicitându-le un punct de vedere în termen de 10 zile lucrătoare. Transmite Agenției Naționale de Integritate lista definitivă cu persoanele care nu au depus în termen sau au depus cu întârziere declarațiile de interese, însoțită de punctele de vedere primite, până la data de 1 august a aceluiași an. Dacă în termen de 10 zile de la primirea declarației de interese sesizează deficiențe în completarea acestora, recomandă în scris, pe bază de semnătură sau scrisoare recomandată, persoanei în cauză rectificarea declarației de interese, în termen de cel mult 30 de zile de la transmiterea recomandării. Trimite, de îndată Agenției Naționale de Integritate, declarația de interese rectificată în copie certificată pentru conformitate cu originalul.

Precizăm că la nivelul ISCTR a fost elaborată și aprobată, încă din anul 2013, o *procedură de sistem privind primirea, evidența și completarea declarațiilor de avere și interese, cod PS-28*. În cuprinsul acesteia, sunt prezentate, în detaliu, activitățile derulate pentru implementarea prevederilor legale privind declarațiile de avere și de interese.

În ceea ce privește elaborarea unei proceduri interne privind prevenirea și gestionarea situațiilor de conflicte de interese, s-a apreciat că nu este necesar să se elaboreze o procedură în acest domeniu, existând canale de comunicare care pot fi folosite de angajații care doresc să sesizeze o situație de conflict de interese (e-mail, sesizare prin registratură, audiență etc.).

În anul 2018, a fost aprobat Codul de conduită al personalului ISCTR, care reglementează normele de conduită ale personalului contractual și care, potrivit art. 1 alin. (2), *pune accent pe formarea și dezvoltarea discernământului moral al personalului și colaboratorilor ISCTR în concordanță cu valorile și principiile organizaționale, și nu pe o respectare mecanică a normelor de conduită conținute de acesta*.

Obiectivul Codului este să contribuie la crearea unei culturi organizaționale a integrității și a unui climat etic care să determine personalul și colaboratorii să acționeze cu încredere reciprocă și profesionalism în interesul cetățeanului. În cuprinsul documentului sunt referiri la conflictele de interese și interdicția privind acceptarea cadourilor, serviciilor și avantajelor.

Personalul din cadrul instituției nu a beneficiat, în perioada de referință, de programe de pregătire profesională în ceea ce privește regimul juridic al conflictelor de interese.

Aspectele menționate în chestionarul tematic de evaluare, confirmate și în cadrul discuțiilor, arată că la nivelul ISCTR nu au fost înregistrate situații, în perioada evaluată, în care nu au fost respectate termenele de depunere și actualizare a declarațiilor de interese, prevăzute în art. 4 din Legea nr. 176/2010.

S-a constatat că nu au existat situații în care să fi fost depuse avertizări în interes public cu privire la încălcarea prevederilor legale în materia conflictului de interese. De asemenea, nu au existat persoane cu privire la care Agenția Națională de Integritate să fi emis rapoarte de evaluare prin care să se constate încălcarea regimului juridic al conflictelor de interese.

Pentru perioada supusă evaluării, în desfășurarea procedurilor de atribuire a contractelor de achiziție publică de la nivelul ISCTR nu au fost emise avertismente de integritate de sistemul PREVENT, monitorizat de Agenția Națională de Integritate cu privire la potențiale conflicte de interese.

Aspectele menționate în Chestionarul tematic de evaluare, confirmate și în cadrul discuțiilor, arată că instituția nu completează date în Registrul Unic al Transparenței Intereselor[[7]](#footnote-8) (RUTI), deoarece instituția nu are decidenți[[8]](#footnote-9) din categoria celor de la care sunt solicitate date.

În ceea ce privește conflictul de interese după exercitarea funcției (pantouflage), din datele prezentate de ISCTR și din discuțiile purtate cu reprezentanții acestuia, a reieșit faptul că nu a fost adoptat un regulament intern/procedură de lucru care să prevadă procedura monitorizării situațiilor de pantouflage, nu au fost adoptate măsuri de prevenire a unor astfel de situații, nu a fost desemnată o persoană responsabilă cu monitorizarea situațiilor de pantouflage și nu au fost depuse avertizări în interes public cu privire la încălcarea prevederilor legale în materia pantouflage-ului.

Totuși, apreciem că, cel puțin ipotetic, putem întâlni încălcări ale prevederilor art. 61 din Legea nr. 98/2016 privind achizițiile publice, cu modificările și completările ulterioare.

A rezultat din discuții că există o cunoaștere minimă a subiectului, motiv pentru care experții au prezentat în cadrul discuțiilor, atât definiția cuprinsă în Strategia Națională Anticorupție[[9]](#footnote-10), cât și cele mai frecvente obiective ale unui sistem care abordează migrarea funcționarilor publici din sectorul public în cel privat, acestea fiind in esență:

1. să se asigure că anumite informații dobândite în serviciul public nu sunt utilizate în mod abuziv;
2. să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare;
3. să se asigure că accesul și contactele actualilor, precum și ale foștilor funcționari publici, nu sunt utilizate pentru beneficiile nejustificate ale funcționarilor sau ale altora.

Astfel, experții au prezentat interdicțiile post-angajare care se regăsesc în cuprinsul prevederilor art. 13 alin. (1) din Ordonanța de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare și ale art. 94 alin. (3) Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, respectiv în Legea nr. 98/2016 privind achizițiile publice, la art. 61.

**B. Incompatibilități**

Instituția evaluată nu a adoptat proceduri interne cu privire la prevenirea și gestionarea situațiilor de incompatibilitate.

Din chestionar, precum și din discuțiile purtate pe marginea măsurilor de identificare timpurie a posibilelor situații de incompatibilitate, a rezultat că la nivelul instituției a fost elaborată o listă a funcțiilor sensibile, instrument ce poate să contribuie la ridicarea gradului de conștientizare asupra unor vulnerabilități în ceea ce privește integritatea. De asemenea, la nivelul entității este organizat auditul intern.

Se constată că nu au existat în cadrul ISCTR situații în care au fost depuse avertizări în interes public cu privire la încălcarea prevederilor legale în materie de incompatibilități.

Nu a fost adoptată o procedură internă privind avertizările în interes public, însă în urma unei misiuni de audit intern s-a făcut o recomandare în acest sens, astfel încât ISCTR are în vedere elaborarea unei astfel de proceduri. Membrii echipei de evaluare au recomandat ca procedura ce umează a fi adoptată să acopere toate cele 14 situații prevăzute de art. 5 din Legea nr. 571/2004 privind protecția personalului din autoritățile publice, instituțiile publice și din alte unități care semnalează încălcări ale legii în care se pot face avertizări în interes public. Totodată, se recomandă ca la elaborarea procedurii sus-menționate să fie avută în vedere și Directiva (UE) privind protecția persoanelor care raportează încălcări ale dreptului Uniunii adoptată recent. Nu în ultimul rând, evaluatorii au recomandat consultarea site-ului Agenției Naționale de Integritate, la secțiunea *Interdicție 3 ani* pentru a verifica eventuale stări de incompatibilitate la angajare.

Deși în chestionar s-a arătat că personalul din cadrul instituției nu a beneficiat în perioada de referință de programe de pregătire profesională în ce privește regimul juridic al incompatibilităților, discuțiile pe marginea subiectului în cadrul vizitei au evidențiat faptul că în anul 2018 au fost frecventate cursuri pe tema conflictelor de interese și incompatibilităților.

De asemenea, reprezentanții instituției au precizat că ulterior completării chestionarului, s-au organizat cursuri de către formatori din cadrul Institutului Național de Administrație. Referitor la canalele de comunicare internă disponibile pentru sesizarea unei situații de incompatibilitate, instituția evaluată a precizat că situațiile pot fi sesizate prin e-mail, prin registratură sau prin înscrierea în audiență.

Agenția Națională de Integritate nu a emis rapoarte de evaluare privind încălcări ale regimului incompatibilităților.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

ISCTR nu este autoritate publică și nu elaborează acte normative în sensul Legii nr. 52/2003 privind transparența decizională, cu modificările și completările ulterioare. Instituția participă la elaborarea proiectelor de acte normative pentru domeniile și activitățile care intră în responsabilitatea sa. Autoritatea publică responsabilă să le asume și care are atribuții privind promovarea lor pentru aprobare la nivelul guvernului este Ministerul Transporturilor, în subordinea căruia se organizează ISCTR. În structura instituției este organizat un serviciu de reglementare care comunică cu Ministerul Transporturilor în ceea ce privește reglementările, asigurând și suport pentru Ministerul Transporturilor, dacă este necesar, în ceea ce privește procesarea propunerilor de amendamente formulate în procesul de consultare publică.

Pe de altă parte, ISCTR este autoritatea publică în sensul Legii nr. 544/2001 privind liberul acces la informațiile de interes public, cu modificările și completările ulterioare, și trebuie să aplice prevederile acestei legi și ale Legii nr. 109/2007 privind reutilizarea informațiilor din instituțiile publice, cu modificările și completările ulterioare. Instituția nu a elaborat o procedură pentru asigurarea accesului la informațiile de interes public, dar are două proceduri ce organizează activitatea și fluxul informațiilor la nivelul Biroului Informatizare și Relații Internaționale și o procedură privind soluționarea petițiilor, pe care le aplică și în procesarea cererilor de informații de interes public.

La nivelul instituției este desemnată o persoană responsabilă de asigurarea accesului la toate informațiile de interes public generate și gestionate de instituție, fiind astfel responsabilă de aplicarea prevederilor Legii nr. 544/2001, atribuție care se regăsește în fișa de post. Pe de altă parte, relația cu presa nu este asigurată de ISCTR, dat fiind că în urma unor comunicări din partea Ministerului Transporturilor, comunicarea cu presa pe domeniile de responsabilitate ale ISCTR se realizează direct de către Ministerul Transporturilor prin compartimentul de specialitate.

ISCTR asigură informarea publicului prin postarea informațiilor pe pagina proprie de internet și oferă informații atât la cererea scrisă a persoanelor interesate, cât și verbal, la telefon. Cu toate acestea, nu există, în aplicarea art. 8 alin (3) din Legea nr. 544/2001, o zi pe săptămână cu program prelungit pentru oferirea de informații. În ceea ce privește solicitările de informații de interes public în format scris, acestea se înregistrează în registrul unic de intrări-ieșiri cu mențiunea că sunt formulate în baza legii nr. 544/2001. Pe de altă parte, solicitările de informații de interes public verbale nu se înregistrează, iar statistica oferită de instituție se referă doar la solicitări scrise.

Din punct de vedere statistic, în anul 2018 ISCTR a primit 585 de petiții și alte tipuri de solicitări, dintre care 24 de solicitări de informații de interes public încadrate separat de petenți ca solicitări în baza Legii nr. 544/2001 și incluse ca atare în raportul anual privind aplicarea legii. Instituția a răspuns solicitărilor și petițiilor în integralitate, fără alte incidente de tipul plângerilor, chemărilor în judecată sau sesizărilor realizate de avertizori în interes public.

În ceea ce privește pagina de internet a instituției <http://www.isctr-mt.ro>, acesta respectă în mare parte standardul de publicare a informațiilor din Anexa 4 la SNA.

În ceea ce privește publicarea datelor în format deschis, cele mai multe dintre documentele publicate de ISCTR nu sunt disponibile în formate prietenoase și ușor de prelucrat, iar instituția nu a publicat niciun set de date pe platforma [data.gov.ro](http://data.gov.ro/organization/agentia-romana-de-asigurare-a-calitatii-in-invatamantul-preuniversitar), o recomandare fiind formulată în acest sens în prezentul raport.

**III. BUNE PRACTICI**

**A. Conflicte de interese în timpul și după exercitarea funcției (include pantouflage-ul)**

Apreciem ca bună practică existența, încă din anul 2013, a unei proceduri de sistem privind primirea, evidența și completarea declarațiilor de avere și interese, cod PS-28, care prezintă detaliat activitățile desfășurate în vederea implementării corespunzătoare a dispozițiilor legale în materie.

**B. Incompatibilități**

Nu au fost identificate bune practici.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

**IV. CONCLUZII ȘI RECOMANDĂRI**

**A. Conflicte de interese în timpul și după exercitarea funcției (include pantouflage-ul)**

În vederea îmbunătățirii activităților desfășurate în acest domeniu, formulăm următoarele recomandări:

1. Creșterea gradului de cunoaștere a prevederilor legale în acest domeniu de către persoana responsabilă cu implementarea dispozițiilor privind declarațiile de interese, în conformitate cu art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, prin participarea la un program de (in)formare pe teme specifice. Tematica abordată în cadrul acestei acțiuni de (in)formare poate fi extinsă și asupra reglementărilor legale aplicabile celorlalte măsuri preventive. Se poate solicita sprijinul Agenției Naționale de Integritate.
2. Creșterea gradului de cunoaștere a prevederilor legale în ceea ce privește regimul juridic al conflictelor de interese de către personalul ISCTR, prin organizarea unor programe de (in)formare. Tematica abordată în cadrul acestor acțiuni de (in)formare poate fi extinsă și asupra reglementărilor legale aplicabile celorlalte măsuri preventive.
3. Analiza oportunității desemnării unei persoane responsabile cu monitorizarea situațiilor de pantouflage și adoptarea unor măsuri preventive pentru potențialele situații de pantouflage, în special în ceea ce privește art. 61 din Legea nr. 98/2016 privind achizițiile publice, cu modificările și completările ulterioare.

**B. Incompatibilități**

Se recomandă următoarele:

1. Elaborarea unei proceduri pentru evitarea și gestionarea în cazul apariției, a unor situații de încălcare a regimului incompatibilităților și diseminarea informațiilor pe bază de semnătură;
2. Elaborarea la nivelul instituției a unei proceduri specifice privind protecția avertizorilor în interes public și diseminarea informațiilor pe bază de semnătură.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

În ceea ce privește răspunsul la cererile scrise de informații de interes public, ISCTR respectă în mare parte prevederile legale. Pentru îmbunătățirea nivelului de transparență instituțională se recomandă:

1. Asigurarea formării persoanei responsabile pentru asigurarea accesului publicului la informații de interes public și pentru gestionarea petițiilor, astfel încât la nivelul instituției să se facă mai clar distincția între petiții și solicitări de informații.

2. În același sens, este necesară instituirea unui registru special și separarea solicitărilor primite, după conținutul lor, între petiții și solicitări de informații de interes public, dincolo de temeiul legal explicit invocat de acestea.

3. Înregistrarea și a informațiilor publice solicitate verbal și realizarea unei analize cu privire la informațiile deja publicate pe pagina de internet, dar care sunt solicitate verbal, pentru a înțelege care sunt informațiile cele mai greu de identificat și republicarea lor într-o formulă / într-un loc pe pagina de internet, cât mai accesibil.

4. Publicarea documentelor și informațiilor în format deschis. Publicarea în format deschis a datelor financiare, legate de achiziții etc., pentru a facilita verificarea și analiza acestor informații. Publicarea în format deschis a bazelor de date referitoare la inspecțiile realizate. Publicarea acestor informații în format deschis va permite cercetătorilor o analiză extinsă a calității educației preuniversitare.

**D. AEROCLUBUL ROMÂNIEI**

**I. INTRODUCERE**

* *Adresa fizică:* București, Bd. Lascăr Catargiu nr. 54, sector1, cod poștal 010673
* *Adresa virtuală*: [www.aeroclubulromaniei.ro](http://www.aeroclubulromaniei.ro)
* *Cadrul legal care reglementează activitatea instituției:*
* H.G. nr. 567/1991 privind organizarea și funcționarea Aeroclublui României, republicată, cu modificările ulterioare,
* H.G. nr. 1212/2009 pentru modificarea nr. 567/1991 privind organizarea și funcționarea Aeroclubului României și pentru modificarea și completarea H.G. nr. 76/2009 privind organizarea și funcționarea Ministerului Transporturilor și Infrastructurii.
* *Misiune / atribuții/ competențe/structura*

Aeroclubul României este unitate din subordinea Ministerului Transporturilor și funcționează în baza H.G. nr. 567/16.08.1991 privind organizarea și funcționarea Aeroclubului României. Aeroclubul României este o instituție cu tradiție, fiind înființată în 1923 sub denumirea de Aeroclubul Regal Român, la inițiativa prințului Valentin Bibescu. Aeroclubul României reprezintă unul dintre vectorii de imagine al Ministerului Transporturilor prin rezultatele obținute și prin participarea și organizarea demonstrațiilor aeronautice, dintre acestea Bucharest International Air Show fiind un eveniment foarte vizibil și emblematic pentru aviația din România, eveniment generat împreună cu Compania Aeroporturi București în anul 2009.

Aeroclubul României este unitate de pregătire și perfecționare a personalului aeronautic civil, precum și structura sportivă de performanță cu profil aeronautic, școlarizează gratuit tineri cu vârsta cuprinsă între 16 și 23 de ani în sporturile aeronautice (planorism, parașutism, zbor cu avioane ușoare și ultraușoare, balon cu aer cald, aeromodelism), îi selectează pentru activitatea de performanță și pentru reprezentarea României la competițiile aeronautice interne și internaționale, este autoritate aeronautică pentru parașutism, planorism și avioane ultraușoare, organizează și participă la cantonamente și competiții interne și internaționale, mitinguri și manifestări aeronautice în vederea creșterii nivelului de pregătire a personalului propriu și a sportivilor legitimați.

În cursul anului 2018, Aeroclubul României a desfășurat activități de zbor în toate unitățile sale teritoriale potrivit obiectivelor sale, respectiv activități de școală, activități sportive (competiții și cantonamente de pregătire), acțiuni de promovare a aviației, zboruri în scopul realizării de venituri proprii, cu 1496 de sportivi și sportivi legitimați în loturile județene , operând cu 38 de avioane , 68 planoare, 8 aeronave ultrausoare, 1 balon cu aer cald și 136 de parașute.

Aeroclubul României efectuează prin Serviciul Certificare Personal și Tehnică Aeronautică, în numele și sub controlul, supravegherea și responsabilitatea Autorității Aeronautice Civile Române (AACR) – membră EASA, activitățile specifice necesare în vederea acordării, revalidării și reînnoirii documentelor de calificare/autorizare ale personalului aeronautic civil, prevăzute în Codul Aerian al României, pentru care îi este acordată delegare de competență, respectiv parașutiști, precum și atribuții delegate sub controlul, supravegherea și responsabilitatea AACR în domeniul tehnicii aeronautice respectiv certificarea parașutelor și a aparatelor de lansare la zbor.

Aeroclubul României, ca autoritate aeronautică de certificare, are ca atribuții punerea în aplicare la nivel național a reglementărilor aprobate prin OMTI 630/2007 respectiv RACR-CCO ULM, cerințelor de certificare și operaționale pentru ULM și RACR – LPAN ULM – licențierea personalului aeronautic civil navigant – ULM.

Aeroclubul României efectuează conform obiectului de activitate următoarele:

* + activitatea de autorizare și reautorizare ca Operator Aerian în conformitate cu reglementările în vigoare;
  + activitatea de autorizare și reautorizare ca Organizație de pregătire Planor și Balon;
  + activitatea de autorizare și reautorizare ca Organizație de pregătire Parașutism;
  + activitatea de autorizare și reautorizare ca Organizație de pregătire aprobată AȚO;
  + activitatea de autorizare conform autorizației DOA –EASA AP 439;
  + activitatea de autorizare și reautorizare conform autorizare AZAC-003;
  + activitatea de autorizare conform autorizației ca organizație de întreținere - RO.MF.001;
  + activitatea de autorizare și reautorizare conform Certificat de autorizare a organizației de management al continuității navigabilității - RO.MG.032;
  + deținător certificate de tip EASA . A. 453 și EASA.A. 113 pentru aeronavele romanești IS-28B2,IS-29 D/D2, IS-28 M2, IAR-46;
  + activitatea de autorizare și reautorizare pentru Aerodromurile Autorizate: Brașov - Sânpetru, Târgu Mureș, Iași, Pitești, Deva, Craiova, Clinceni, Baia Mare, Cluj.

Organigrama instituției, aprobată prin anexă la OMT nr. 1546/05.10.2018, cuprinde 2 direcții aflate în directă coordonare a directorului general adjunct, respectiv Direcția Operațiuni Zbor și Direcția Tehnică, o Direcție Economică și 11 structuri independente, aflate sub directa subordonare a Directorului General.

* *Structuri subordonate*

Instituția publică are 17 aerocluburi teritoriale, ce reprezintă unități fără personalitate juridică.

* *Scop misiune de evaluare*

Prin Hotărârea Guvernului (H.G.) nr. 583/2016, a fost aprobată **Strategia Națională Anticorupție (SNA) 2016-2020**, împreună cu seturile de indicatori de performanță, riscurile asociate obiectivelor și măsurilor din strategie și sursele de verificare, inventarul măsurilor de transparență instituțională și de prevenire a corupției, a indicatorilor de evaluare, precum și standardele de publicare a informațiilor de interes public.

***Metodologia de monitorizare a implementării Strategiei Naționale Anticorupție*** ***2016-2020*** a fost aprobată prin Ordinul Ministrului Justiției nr. 1361/C/2017. În vederea monitorizării, se realizează misiuni de evaluare în instituțiile publice.

Temele de evaluare pentru anul 2019 sunt:

1. conflicte de interese în timpul și după exercitarea funcției (include pantouflage-ul);
2. incompatibilități;
3. transparența instituțiilor publice (inclusiv a întreprinderilor publice) și accesul la informațiile de interes public deținute de acestea.

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 20 octombrie 2019, organizarea vizitei de evaluare la sediul Aeroclubului României, în data de 29 octombrie 2019, orele 11.00-12.30, și redactarea raportului de evaluare.

* *Componența echipei de evaluare*

Echipa de evaluare a fost compusă din 3 persoane:

* Dl. Adrian DUMITRU, personal de specialitate juridică asimilat judecătorilor și procurorilor, Ministerul Justiției;
* Dl. Ionuț - Cornel CREȚU, șef serviciu, Direcția Generală Anticorupție, Ministerul Afacerilor Interne;
* D-na. Irina LONEAN, expert, Transparency International România.

Reprezentanții Aeroclubului României care au luat parte la întâlnire au fost:

* Directorul general;
* Directorul general adjunct, președinte SNA;
* Şeful Serviciului Resurse Umane, responsabil gestionare DA și DI, consilier de etică;
* Şeful Serviciului Achiziții Publice.

Din partea Secretariatului tehnic al SNA a participat:

* Dl. Marian-Victor STOIAN, personal de specialitate juridică asimilat judecătorilor și procurorilor, Ministerul Justiției;

Din partea Ministerului Justiției a participat:

* D-na. Ioana IȘFAN, personal de specialitate juridică asimilat judecătorilor și procurorilor, Ministerul Justiției;

Expertul coordonator din partea prestatorului de servicii, asocierea formată din Unique Solutions SRL și Public Research SRL, a fost d-na. Mădălina COCOȘATU.

**II. CONSTATĂRI**

**A. Conflicte de interese în timpul și după exercitarea funcției (include pantouflage-ul)**

În cadrul Aeroclubului României, pentru perioada evaluată, a existat o persoană desemnată prin decizie a directorului general care a asigurat implementarea prevederilor legale privind declarațiile de avere și de interese, în conformitate cu dispozițiile art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative. Pe lângă activitățile mai sus menționate, această persoană a desfășurat activități specifice de resurse umane, fiind înscrise în fișa postului șefului structurii de resurse umane din cadrul Aeroclubului României.

Persoana responsabilă nu a beneficiat, în perioada supusă evaluării, de un program de formare în domeniul implementării prevederilor legale referitoare la depunerea și completarea declarațiilor de interese. Persoana responsabilă, alături de alți angajați, a participat la un curs de pregătire în care s-a abordat implementarea corectă a O.S.G.G. nr. 600/2018 și H.G. nr. 599/2018.

În sprijinul personalului Aeroclubului României, pentru declarațiile aferente anului 2018, persoana desemnată a transmis acestora, prin e-mail, formularele declarațiilor de avere și ale declarațiilor de interese, precum și un ghid de completare a acestora, document elaborat de Agenția Națională de Integritate.

Persoana responsabilă cu implementarea prevederilor referitoare la declarațiile de interese primește, înregistrează declarațiile de interese și eliberează la depunere o dovadă de primire. De asemenea, persoana oferă consultanță pentru completarea corectă a rubricilor din declarații și pentru depunerea în termen a acestora. Evidențiază declarațiile de avere și interese în registre speciale, denumite *Registrul declarațiilor de avere* și *Registrul declarațiilor de interese*. Asigură afișarea și menținerea declarațiilor pe pagina de internet a instituției în termen de cel mult 30 de zile de la primire, prin anonimizarea adresei imobilelor declarate, a codului numeric personal, a instituției care administrează activele financiare și a semnăturii. În vederea îndeplinirii atribuțiilor de evaluare, persoana responsabilă trimite Agenției Naționale de Integritate copii certificate pentru conformitate cu originalul ale declarațiilor de interese depuse și câte o copie certificată pentru conformitate cu originalul a registrului special în termen de cel mult 10 zile de la primirea acestora. După expirarea termenului de depunere, întocmește o listă cu persoanele care nu au depus declarațiile de interese și informează de îndată aceste persoane, solicitându-le un punct de vedere în termen de 10 zile lucrătoare. Transmite Agenției Naționale de Integritate lista definitivă cu persoanele care nu au depus în termen sau au depus cu întârziere declarațiile de interese, însoțită de punctele de vedere primite, până la data de 1 august a aceluiași an. Dacă în termen de 10 zile de la primirea declarației de interese sesizează deficiențe în completarea acestora, recomandă în scris, pe bază de semnătură sau scrisoare recomandată, persoanei în cauză rectificarea declarației de interese, în termen de cel mult 30 de zile de la transmiterea recomandării. Trimite, de îndată, Agenției Naționale de Integritate declarația de interese rectificată în copie certificată pentru conformitate cu originalul.

În anul 2018, nu au fost înregistrate cazuri de nedepunere sau depunere cu întârziere a acestor documente.

În anul 2019 s-a elaborat *Procedura PS – SNA – 01 privind prevenirea și gestionarea situațiilor de conflicte de interese*, menită să ajute Aeroclubul României să identifice, să prevină, să remedieze și să sancționeze conflictele de interese în toate etapele procesului de achiziții publice, în scopul de a reduce riscul de nereguli și corupție.

Scopul procedurii este asigurarea unui cadru organizațional și procedural unitar - în concordanță cu Codul de conduită al Aeroclubului României – pentru evitarea și combaterea situațiilor potențial generatoare de conflicte de interese/incompatibilități, în vederea protejării instituției în fața materializării riscurilor de încălcare a normelor de etică și de apariție a aspectelor de neconformitate, ce ar putea aduce prejudicii sau ar putea atrage sancțiuni asupra acesteia.

Procedura documentează procesul prin care sunt identificate situațiile considerate ca fiind potențial generatoare de conflicte de interese și incompatibilități și stabilește o politică adecvată de măsuri în vederea monitorizării și gestionării adecvate a situațiilor de acest gen, descriind modul în care sunt identificate acestea, dar și cum sunt stabilite și implementate acțiunile și măsurile de control.

În anul 2019, a fost aprobat Codul de conduită al personalului contractual din Aeroclubul României, care are ca scopul de a stabili valori, principii și reguli morale și profesionale la care să adere tot personalul.

Obiectivele Codului urmăresc să asigure creșterea calității activității serviciului public al Aeroclubului României prin:

* + reglementarea normelor de conduită profesională necesare realizării unor raporturi sociale și profesionale corespunzătoare creării și menținerii la nivel înalt a prestigiului Aeroclubului României și a personalului contractual;
  + informarea personalului și a terțelor persoane interesate, cu privire la conduita profesională la care terțele persoane sunt îndreptățite să se aștepte din partea personalului contractual, în exercitarea funcției;
  + crearea unui climat de încredere și respect reciproc în relația coleg-coleg, angajat-superior și angajat-terțe persoane, cu care instituția interacționează în desfășurarea activităților specifice.

Codul de conduită cuprinde la pct. 18 din secțiunea nr. I descrierea situației în care un angajat poate intra în stare de conflict de interese, astfel: conflictul de interese este acea situație sau împrejurare în care interesul personal al angajaților contravine interesului Aeroclubului României, astfel încât ar putea afecta independenta și imparțialitatea acestora în luarea deciziilor, ori împlinirea la timp și cu obiectivitate a îndatoririlor care le revin în exercitarea atribuțiilor de serviciu.

În ceea ce privește canalele de comunicare, precizăm că sesizările privind conflicte de interese pot fi depuse la registratura instituției, în atenția conducerii acesteia.

În anul 2018, conform informațiilor corespunzătoare măsurilor prevăzute de Anexa 3 la H.G. nr. 583/2016, nu au fost înregistrate cazuri de conflicte de interese.

În acest context, precizăm că în anul 2018 a fost aprobată *Procedura de sistem privind semnalarea neregularităților, cod PS.RU 11*, care are scopul de a stabili modalitatea de semnalare a neregularităților, precum și protecția persoanelor care reclamă sau semnalează neregularități la nivelul Aeroclubului României. Conform acestei proceduri, semnalarea neregularităților se realizează în scris prin completarea Fișei de sesizare a neregularităților și se înmânează conducătorului structurii organizatorice căruia îi este subordonat avertizorul sau conducătorului ierarhic superior acestuia. Prin neregularitate, conform documentului, se înțelege orice faptă care presupune o încălcare a legii, a deontologiei profesionale sau a principiilor bunei administrări, eficienței, eficacității, economicității și transparenței.

În perioada 22-25 noiembrie 2018, șefii/responsabilii structurilor Aeroclubului României, împreună cu membrii secretariatului tehnic al Comisiilor SCIM/SNA, au participat la un curs de pregătire în care s-a abordat implementarea corectă a O.S.G.G. nr. 600/2019 și H.G. nr. 599/2018, așa cum menționam și mai sus. Cursul a abordat și modul de implementare a cerințelor standardelor de control intern, prelucrându-se implicit și problematica conflictelor de interese. Conform convocatorului, de acest program de pregătire au beneficiat 30 de angajați ai Aeroclubului României.

S-a constatat că nu au existat situații în care să fi fost depuse avertizări în interes public cu privire la încălcarea prevederilor legale în materia conflictului de interese. De asemenea, nu au existat persoane cu privire la care Agenția Națională de Integritate să fi emis rapoarte de evaluare prin care să se constate încălcarea regimului juridic al conflictelor de interese.

Pentru perioada supusă evaluării, în desfășurarea procedurilor de atribuire a contractelor de achiziție publică de la nivelul Aeroclubului României nu au fost emise avertismente de integritate de sistemul PREVENT, monitorizat de Agenția Națională de Integritate cu privire la potențiale conflicte de interese.

Aspectele menționate în Chestionarul tematic de evaluare, confirmate și în cadrul discuțiilor, arată că instituția nu completează date în Registrul Unic al Transparenței Intereselor[[10]](#footnote-11) (RUTI), deoarece instituția nu are decidenți[[11]](#footnote-12) din categoria celor de la care sunt solicitate date.

În ceea ce privește conflictul de interese după exercitarea funcției (pantouflage), din datele prezentate de Aeroclubul României și din discuțiile purtate cu reprezentanții acestuia, a reieșit faptul că nu a fost adoptat un regulament intern/procedură de lucru care să prevadă procedura monitorizării situațiilor de pantouflage, nu au fost adoptate măsuri de prevenire a unor astfel de situații, nu a fost desemnată o persoană responsabilă cu monitorizarea situațiilor de pantouflage și nu au fost depuse avertizări în interes public cu privire la încălcarea prevederilor legale în materia pantouflage-ului.

Totuși, apreciem că, cel puțin ipotetic, se pot întâlni încălcări ale prevederilor art. 61 din Legea nr. 98/2016 privind achizițiile publice, cu modificările și completările ulterioare.

A rezultat din discuții că există o cunoaștere minimă a subiectului, motiv pentru care experții au prezentat în cadrul discuțiilor, atât definiția cuprinsă în Strategia Națională Anticorupție[[12]](#footnote-13), cât și cele mai frecvente obiective ale unui sistem care abordează migrarea funcționarilor publici din sectorul public în cel privat, acestea fiind in esență:

1. să se asigure că anumite informații dobândite în serviciul public nu sunt utilizate în mod abuziv;
2. să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare;
3. să se asigure că accesul și contactele actualilor, precum și ale foștilor funcționari publici, nu sunt utilizate pentru beneficiile nejustificate ale funcționarilor sau ale altora.

Astfel, experții au prezentat interdicțiile post-angajare care se regăsesc în cuprinsul prevederilor art. 13 alin. (1) din Ordonanța de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare și ale art. 94 alin. (3) Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, respectiv în Legea nr. 98/2016 privind achizițiile publice, la art. 61.

**B. Incompatibilități**

Din discuțiile avute a rezultat că instituția evaluată a adoptat un Cod de conduită, care a fost revizuit în anul 2019 și care prevede o procedură privind prevenirea și gestionarea situațiilor de incompatibilitate.

De asemenea, a adoptat procedura PS-SNA-01 menită să ajute entitatea să identifice, să prevină, să remedieze și să sancționeze conflictele de interese în toate etapele procesului de achiziții publice, în scopul de a reduce riscul de nereguli și corupție. Procedura documentează procesul prin care sunt identificate situațiile considerate ca fiind potențial generatoare de conflicte de interese și incompatibilități și stabilește o politică adecvată de măsuri în vederea monitorizării și gestionării adecvate a situațiilor de acest gen, descriind modul în care sunt identificate acestea, dar și cum sunt stabilite și implementate acțiunile și măsurile de control.

Referitor la măsurile de identificare timpurie a posibilelor situații de incompatibilitate, Aeroclubul României a arătat că, în anul 2018, Biroul de Audit public intern a efectuat două misiuni de audit intern cu tematica:

* + „Evaluarea procesului și stadiului de implementare a sistemelor de control intern managerial la nivelul instituției, conform O.S.G.G. nr. 400/2015” în cadrul instituției publice Aeroclubul României, pentru anii 2016-2017;
  + „Evaluarea sistemului de prevenire a corupției la nivelul instituției publice”, prin care s-a realizat o evaluare (la nivelul anilor 2016-2017) a situației implementării cerințelor cuprinse în H.G. nr. 583/2016 pentru aprobarea SNA 2016-2020.

La nivelul anului 2019, Biroul de Audit public Intern, a efectuat misiunea de audit intern cu tematica: „Evaluarea sistemului de prevenire a corupției – anul 2019”, prin care a fost auditat gradul de implementare a măsurilor „Cod etic/deontologic/de conduită”, „Consilier de etică” și „Funcții sensibile”, prin raportare la conformitatea acțiunilor întreprinse pentru punerea în practică a acestor măsuri cu sediul materiei prezentat în Anexa 3 din H.G. nr. 583/2016 pentru aprobarea SNA 2016-2020.

În toate cele 3 misiuni de audit intern s-au furnizat recomandări în vederea remedierii problemelor identificate.

În ce privește funcțiile sensibile, din discuții a rezultat că Aeroclubul României are o procedură de identificare a funcțiilor sensibile la nivelul instituției.

Nu au existat situații în care au fost depuse avertizări în interes public cu privire la încălcarea prevederilor legale în materia incompatibilităților.

Referitor la avertizările în interes public cu privire la situațiile de incompatibilitate, din discuții a reieșit că procedura de semnalare a neregularităților adoptată la nivelul instituției acoperă și situația avertizărilor în interes public care au ca obiect situații de incompatibilitate. Membrii echipei de evaluare au recomandat ca o singură persoană să gestioneze sesizările în interes public, pentru a se evita riscul de dezvăluire a identității persoanei care face sesizarea. De asemenea, se recomandă ca la o eventuală revizuire a respectivei proceduri să se aibă în vedere Directiva UE privind protecția persoanelor care raportează încălcări ale dreptului Uniunii.

S-a arătat că o persoană angajată în cadrul instituției (persoana desemnată conform art. 5 alin. (1) din Legea nr. 176/2010) a beneficiat în perioada de referință de instruire pe teme specifice SNA.

În ce privește canalele de comunicare prin intermediul cărora pot fi sesizate situații de incompatibilitate de către angajați, s-a arătat că astfel de sesizări pot fi depuse prin registratură, în atenția conducerii. Din discuții a rezultat că procedura de semnalare a neregularităților reglementează un canal de comunicare dedicat acestui scop.

Agenția Națională de Integritate nu a emis nici un raport de evaluare privind încălcarea regimului incompatibilităților care să privească personal din cadrul Aeroclubului României.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Aeroclubul României nu este autoritate publică și nu elaborează acte normative în sensul Legii nr. 52/2003 privind transparența decizională cu modificările și completările ulterioare. Instituția participă la elaborarea proiectelor de acte normative pentru domeniile și activitățile care intră în responsabilitatea sa. Autoritatea publică responsabilă să le asume și care are atribuții privind promovarea lor pentru aprobare la nivelul guvernului este Ministerul Transporturilor, în subordinea căruia se organizează Aeroclubul României. Fiecare serviciu de specialitate ține direct legătura cu Ministerul Transporturilor în ceea ce privește reglementările pe care le propune, asigurând și suport, dacă este necesar, și în ceea ce privește procesarea propunerilor de amendamente formulate în procesul de consultare publică.

Pe de altă parte, Aeroclubul României este autoritatea publică în sensul Legii nr. 544/2001 privind liberul acces la informațiile de interes public cu modificările și completările în vigoare și trebuie să aplice prevederile acestei legi și ale Legii nr. 109/2007 privind reutilizarea informațiilor din instituțiile publice, cu modificările și completările ulterioare. Instituția nu a elaborat o procedură pentru asigurarea accesului la informațiile de interes public, având în vedere volumul foarte mic de solicitări scrise de informații de interes public.

La nivelul instituției este desemnată, prin decizie a directorului general o persoană responsabilă de asigurarea accesului la toate informațiile de interes public generate și gestionate de instituție, fiind astfel responsabilă de aplicarea prevederilor Legii nr. 544/2001. De asemenea, tot prin decizie a directorului general este desemnată o persoană responsabilă pentru relația cu presa.

Aeroclubul României asigură informarea publicului prin publicarea informațiilor pe pagina de internet proprie, oferă informații verbal (la telefon) și, conform discuțiilor din cadrul vizitei de evaluare, prin contul de Facebook al instituției. Nu există o zi pe săptămână în care programul Aeroclubului să fie prelungit pentru a răspunde solicitărilor de informații, dar așa cum am precizat instituția oferă informații și pe Facebook, asigurând accesul publicului interesat la informație.

De asemenea, este elaborat și publicat un raport privind aplicarea Legii nr. 544/2001, dar acesta consemnează că nicio solicitare de informații de interes public nu a fost primită în anul 2018, dat fiind că nu au fost primite solicitări scrise și nu au fost înregistrate solicitările verbale.

În ceea ce privește pagina de internet a instituției, aceasta respectă în foarte mare parte standardul de publicare a informațiilor din Anexa 4 la SNA din punct de vedere al structurii. Pagina de interne a fost refăcută în anul 2018, dar o serie de secțiuni nu au încă toată informația necesară încărcată.

În ceea ce privește publicarea datelor în format deschis, toate formularele necesare sunt disponibile în format deschis, dar cele mai multe dintre documentele publicate de Aeroclubul României nu sunt disponibile în formate deschise, ușor de prelucrat, iar instituția nu a publicat niciun set de date pe platforma [data.gov.ro](http://data.gov.ro/organization/agentia-romana-de-asigurare-a-calitatii-in-invatamantul-preuniversitar), o recomandare fiind formulată în acest sens în prezentul raport.

**III. BUNE PRACTICI**

**A. Conflicte de interese în timpul și după exercitarea funcției (include pantouflage-ul)**

Nu este cazul.

**B. Incompatibilități**

Nu este cazul.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Nu este cazul.

**IV. CONCLUZII ȘI RECOMANDĂRI**

**A. Conflicte de interese în timpul și după exercitarea funcției (include pantouflage-ul)**

În vederea îmbunătățirii activităților desfășurate în acest domeniu, formulăm următoarele recomandări:

1. Creșterea gradului de cunoaștere a prevederilor legale în acest domeniu de către persoana desemnată responsabilă cu implementarea dispozițiilor privind declarațiile de interese, în conformitate cu art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, precum și de personalul Aeroclubului României, prin participarea la un program de (in)formare pe teme specifice. Tematica abordată în cadrul acestei acțiuni de (in)formare poate fi extinsă și asupra reglementărilor legale aplicabile celorlalte măsuri preventive. Se poate solicita sprijinul Agenției Naționale de Integritate.
2. Analiza oportunității desemnării unei persoane responsabile cu monitorizarea situațiilor de pantouflage și adoptarea unor măsuri preventive pentru potențialele situații de pantouflage, în special în ceea ce privește art. 61 din Legea nr. 98/2016 privind achizițiile publice, cu modificările și completările ulterioare.

**B. Incompatibilități**

În vederea îmbunătățirii activităților desfășurate în acest domeniu, formulăm următoarele recomandări:

1. Diversificarea canalelor de comunicare prin care să poată fi sesizate eventuale situații de incompatibilitate de către angajați, care să aibă în vedere și perspectiva implementării Directivei UE privind protecția persoanelor care raportează încălcări ale dreptului Uniunii.
2. Gestionarea de un număr minimal de persoane a problematicii avertizorilor în interes public, pentru a se evita riscul de dezvăluire a identității persoanei care face sesizarea.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Aeroclubul României respectă în mare parte prevederile legale. Pentru îmbunătățirea nivelului de transparență instituțională se recomandă:

1. Înregistrarea și a informațiilor publice solicitate verbal, de o manieră cât mai simplă, și realizarea unei analize cu privire la informațiile deja publicate pe pagina de internet a instituției, dar care sunt solicitate verbal, pentru a înțelege care sunt informațiile cele mai greu de identificat și republicarea lor într-o formulă / într-un loc pe website, cât mai accesibil.
2. Publicarea documentelor și informațiilor în format deschis. Publicarea în format deschis a datelor financiare, legate de achiziții etc., pentru a facilita verificarea și analiza acestor informații. Publicarea acestor informații în format deschis va permite cercetătorilor o analiză extinsă a calității educației preuniversitare.

**E. COMPANIA NAȚIONALĂ DE CĂI FERATE CFR S.A.**

**I. INTRODUCERE**

* *Adresa fizică:* Bd. Dinicu Golescu nr. 38, cod poștal 010873, sector 1București
* *Adresa virtuală*: www.cfr.ro
* *Cadrul legal care reglementează activitatea instituției:*
  + H.G. nr. 581/1998 privind înființarea Companiei Naționale de Căi Ferate „CFR” S.A. prin reorganizarea Societății Naționale de Căi Ferate cu modificările ulterioare;
  + [Legea nr. 55 din 16 martie 2006 privind siguranța feroviară, publicată în Monitorul Oficial nr. 322 din 10 aprilie 2006](http://legislatie.just.ro/Public/DetaliiDocument/176970).

* *Misiune / atribuții/ competențe/structura*

Conform declarației de misiune, Compania Națională de Căi Ferate „CFR” S.A. (CNCF CFR SA) oferă tuturor operatorilor feroviari, cu costuri competitive, accesul pe o infrastructură funcțională, eficientă și ecologică, pe care călătorii și mărfurile se deplasează sigur, în orice anotimp, zi și noapte, indiferent de condițiile meteorologice, conform orarelor stabilite (<http://cfr.ro/index.php/ct-menu-item-3>).

În ceea ce privește viziunea CNCF CFR SA, în contextul transformărilor fundamentale ale industriei feroviare din Europa, generate de obiectivele de deschidere și creștere a competitivității, de interoperabilitate și performanță măsurabilă, CNCF CFR SA se conturează ca element pivot al sistemului feroviar din România în efortul acestuia de dezvoltare durabilă. CNCF CFR SA dorește să se dezvolte ca un model industrial și economic creator de valoare pentru comunitate și pentru România, asigurând o infrastructură viabilă pe termen lung, prietenoasă cu mediul și deschisă.

Domeniile principale de activitate ale CNCF CFR SA sunt:

* + gestionarea infrastructurii feroviare și punerea acesteia la dispoziția operatorilor de transport feroviar, în condițiile legii;
  + dezvoltarea și modernizarea infrastructurii feroviare din România, în concordanță cu standardele europene, în scopul asigurării compatibilității și interoperabilității cu sistemul de transport feroviar european;
  + organizarea, planificarea, coordonarea și controlul activităților de administrare, exploatare, întreținere și reparare a infrastructurii feroviare;
  + desfășurarea activităților industriale și de servicii conexe pentru asigurarea funcționării infrastructurii feroviare;
  + gestionarea patrimoniului auxiliar feroviar.

Structura organizatorică a CNCF CFR SA este constituită pe mai multe nivele și anume: conducerea companiei, conducerea centrală de sinteză, nivelul regional și subunitățile de bază.

În directa coordonare a conducerii centrale se află subunități exterioare, subordonate după cum urmează:

* + Subunități coordonate de către directorul general al companiei: sucursalele regionale CF1-8;
  + Subunități coordonate de către Direcția Tehnică: Editură și Documentații Tehnice Feroviare;
  + Subunități coordonate de către Direcția Comercială: Serviciul Logistică, Arhivă și Biroul Arhivă Turnu Roșu.

Sucursalele Regionale CF au statut de sucursale ale companiei.

**Număr total poziţii/ funcţii prevăzute în statul instituţiei**: 27 501 dintre care:

* + Nr. poziţii ocupate (la data de 31.07.2019) 23 453
  + Nr. poziţii vacante (la data de 31.07.2019) 4 048
  + Nr. funcţii de demnitate publică -0
  + Nr. funcţii de conducere 2166
  + Nr. femei în funcţii de conducere 463
  + Nr. bărbaţi în funcţii de conducere 1703
  + Nr. funcţii de execuţie 21287
  + Nr. femei în funcţii de execuţie 4894
  + Nr. bărbaţi în funcţii de execuţie 16393

În anul 2019 au fost alocate 2.200 mii lei pentru formarea profesională. Nu au fost evidențiate alte resurse alocate distinct pentru cele trei standarde supuse evaluării.

* *Scop misiune de evaluare*

Prin Hotărârea Guvernului (H.G.) nr. 583/2016, a fost aprobată **Strategia Națională Anticorupție (SNA) 2016-2020**, împreună cu seturile de indicatori de performanță, riscurile asociate obiectivelor și măsurilor din strategie și sursele de verificare, inventarul măsurilor de transparență instituțională și de prevenire a corupției, a indicatorilor de evaluare, precum și standardele de publicare a informațiilor de interes public.

***Metodologia de monitorizare a implementării Strategiei Naționale Anticorupție*** ***2016-2020*** a fost aprobată prin Ordinul Ministrului Justiției nr. 1361/C/2017. În vederea monitorizării, se realizează misiuni de evaluare în instituțiile publice.

Temele de evaluare pentru anul 2019 sunt:

1. conflicte de interese în timpul și după exercitarea funcției (include pantouflage-ul);
2. incompatibilități;
3. transparența instituțiilor publice (inclusiv a întreprinderilor publice) și accesul la informațiile de interes public deținute de acestea;

Obiectivele procesului de monitorizare sunt:

* Identificarea progreselor înregistrate în implementarea SNA;
* Identificarea și corectarea problemelor practice apărute în aplicarea politicilor și normelor anticorupție;
* Creșterea gradului de cunoaștere, înțelegere și implementare a măsurilor de prevenire a corupției, în sectorul public și privat.

Procedura evaluării a constat în completarea chestionarului tematic de evaluare transmis la data de 20 octombrie 2019, organizarea vizitei de evaluare la sediul Companiei Naționale de Căi Ferate CFR S.A., în data de 1 noiembrie 2019, orele 9.30-12.30 și redactarea raportului de evaluare.

* *Componența echipei de evaluare*

Echipa de evaluare a fost compusă din 3 persoane:

* Dl. Adrian DUMITRU, personal de specialitate juridică asimilat judecătorilor și procurorilor, Ministerul Justiției;
* Dl. Cornel - Ionuț CREȚU, șef serviciu, Direcția Generală Anticorupție, Ministerul Afacerilor Interne;
* Dl. Radu RĂUȚĂ, expert, SC Integrity Solutions SRL.

Reprezentanții CNCF CFR SA care au luat parte la întâlnire au fost:

* Directorul coordonator adjunct reprezentare externă, coordonator implementare SNA;
* Un inspector de specialitate, responsabil gestionare DA și DI;
* Şeful proiectului, consilier de etică;
* Şeful Serviciului Achiziții Publice Servicii și Produse;
* Şeful Serviciului Comunicare Mass-Media, purtător de cuvânt;
* Şeful Serviciului Management Sisteme de Calitate și Proceduri.

Din partea Secretariatului tehnic al SNA a participat:

* Dl. Marian-Victor STOIAN, personal de specialitate juridică asimilat judecătorilor și procurorilor, Ministerul Justiției;

Din partea Ministerului Justiției a participat:

* D-na. Ioana IȘFAN, personal de specialitate juridică asimilat judecătorilor și procurorilor, Ministerul Justiției.

Expertul coordonator din partea prestatorului de servicii, asocierea formată din Unique Solutions SRL și Public Research SRL, a fost d-na. Mădălina COCOȘATU.

**II. CONSTATĂRI**

**A. Conflicte de interese în timpul și după exercitarea funcției (include pantouflage-ul)**

În cadrul CNCF CFR SA, pentru perioada evaluată, au existat nouă persoane desemnate (una pentru structura centrală și opt pentru sucursalele regionale 1-8, respectiv câte o persoană/ sucursală) pentru implementarea prevederilor legale privind declarațiile de avere și de interese, în conformitate cu dispozițiile art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, fișele posturilor conținând atribuții, lucrări și sarcini în acest sens. Atribuțiile de bază ale persoanelor desemnate sunt în domeniul resurselor umane. Persoana responsabilă la nivel central răspunde atât de gestionarea declarațiilor de avere și de interese din structurile centrale, cât și de colectarea și transmiterea către Agenția Națională de Integritate (ANI) a declarațiilor de la cele opt sucursale regionale, cele opt persoane de la sucursale neavând atribuții care să țină de comunicarea cu ANI. Conform fișei de post, această persoană de la nivel central își desfășoară activitatea la Serviciul Personal, Salarizare. Conform datelor furnizate în chestionarul tematic de evaluare și din discuțiile purtate cu reprezentanții companiei, a reieșit faptul că sunt peste 2.000 de angajați care au obligația depunerii declarațiilor de avere și de interese. De asemenea, s-a mai evidențiat faptul că nu au fost desemnați înlocuitori care să preia atribuțiile celor nouă persoane responsabile pe perioada concediilor de odihnă sau a altor situații obiective care nu le permit să-și desfășoare activitatea profesională. Apreciem că volumul de muncă în perioada depunerii declarațiilor este considerabil și că este nevoie, cel puțin la nivel central, să fie desemnate și alte persoane care să asigure implementarea prevederilor legale privind declarațiile de avere și de interese.

Persoanele desemnate nu au beneficiat, în perioada supusă evaluării, de un program de formare în domeniul implementării prevederilor legale referitoare la depunerea și completarea declarațiilor de interese.

Persoanele responsabile cu implementarea prevederilor referitoare la declarațiile de avere și de interese primesc, înregistrează și eliberează la depunere o dovadă de primire.

În vederea prevenirii unor situații de nedepunere în termen a declarațiilor de avere și de interese, persoana responsabilă la nivel central transmite adrese de informare către toate structurile din cadrul companiei, solicitând salariaților care au obligația depunerii declarațiilor să le depună în termen, indicând pagina de internet a ANI pentru formulare și ghidul privind completarea. La cerere, pune la dispoziția personalului formularele declarațiilor de avere și de interese. De asemenea, oferă consultanță pentru completarea corectă a rubricilor din declarații și pentru depunerea în termen a acestora și evidențiază declarațiile de interese în Registrul declarațiilor de interese.

În ceea ce privește obligația legală privind afișarea și menținerea declarațiilor de interese pe pagina de internet a instituției în termen de cel mult 30 de zile de la primire, cu anonimizarea adresei de domiciliu, a codului numeric personal, a adresei unităților economice menționate precum și a semnăturii și păstrarea pe pagina de internet a companiei pe toată durata exercitării funcției sau mandatului și 3 ani după încetarea acestora, echipa de evaluatori a constatat că pe pagina de internet ([www.cfr.ro](http://www.cfr.ro)) sunt publicate 63 de declarații de interese, în condițiile în care sunt peste 2000 de persoane care au obligația depunerii. Cu privire la această situație, persoana responsabilă de la nivel central a precizat că nu au fost găsite soluții tehnice astfel încât server-ul să le poată stoca pe toate.

În vederea îndeplinirii atribuțiilor de evaluare, conform chestionarului de evaluare tematică, persoana responsabilă de la nivel central trimite Agenției Naționale de Integritate copii certificate pentru conformitate cu originalul ale declarațiilor de interese depuse și câte o copie certificată pentru conformitate cu originalul a registrului special în termen de cel mult 10 zile de la primirea declarațiilor. După expirarea termenului de depunere, întocmește o listă cu persoanele care nu au depus declarațiile de interese și informează de îndată aceste persoane, solicitându-le un punct de vedere în termen de 10 zile lucrătoare. Transmite Agenției Naționale de Integritate lista definitivă cu persoanele care nu au depus în termen sau au depus cu întârziere declarațiile de interese, însoțită de punctele de vedere primite, până la data de 1 august a aceluiași an. Dacă în termen de 10 zile de la primirea declarației de interese sesizează deficiențe în completarea acestora, recomandă în scris, pe bază de semnătură sau scrisoare recomandată, persoanei în cauză rectificarea declarației de interese, în termen de cel mult 30 de zile de la transmiterea recomandării. Trimite de îndată Agenției Naționale de Integritate declarația de interese rectificată în copie certificată pentru conformitate cu originalul.

În ceea ce privește dificultățile întâmpinate, se semnalează faptul că salariații nu respectă indicațiile pentru completarea declarațiilor de interese, fiind necesară consilierea acestora. Acest aspect susține recomandarea de a mări numărul persoanelor responsabile cu implementarea prevederilor în domeniu.

În ceea ce privește elaborarea unei proceduri interne privind prevenirea și gestionarea situațiilor de conflicte de interese, la nivelul companiei s-a adoptat *Procedura de sistem privind protecția avertizorilor de integritate, cod PS 0-6.1-57*, care acoperă și încălcarea prevederilor privind regimul incompatibilităților și conflictelor de interese. Această procedură reglementează modul de protejare a avertizorilor de integritate din cadrul companiei, care semnalează încălcări ale legii și se aplică tuturor salariaților.

Canalul de comunicare intern stabilit prin procedură constă în îndreptarea sesizării către consilierul de etică, fiind făcută exclusiv în scris. Orice angajat se poate adresa consilierului de etică. În termen de 3 zile de la primire, consilierul are obligația transmiterii sesizării către președintele comisiei de cercetare a faptelor de corupție, care va fixa termenul primei ședințe a comisiei în maximum 3 zile lucrătoare și va dispune, prin adresă, convocarea membrilor. Conform procedurii, fișele de post ale membrilor comisiei de cercetare a faptelor de corupție vor fi completate cu obligația păstrării confidențialității datelor și a secretului privind identitatea avertizorului de integritate.

Este de apreciat inițiativa companiei de a procedura avertizările în interes public, dar în cuprinsul procedurii am identificat mai multe aspecte pe care le apreciem restrictive, neconforme și chiar în contradicție cu legea. Astfel, procedura prevede la secțiunea 5.3.1. Derularea acțiunilor și activităților, că sesizarea poate fi făcută de orice salariat (avertizor de integritate) care consideră că un alt salariat a comis o faptă de corupție, deși la secțiunea 5.1.1. Faptele care pot constitui subiectul unei avertizări de integritate, sunt preluate prevederile art. 5 din Legea nr. 571/2004, deci și alte încălcări ale legii care nu sunt fapte de corupție. Tot la secțiunea 5.3.1. se prevede că sesizarea se depune în termen de maximum 7 zile lucrătoare de la data săvârșirii faptei sesizate, deși, spre exemplu, în cazul infracțiunilor nu putem vorbi de împlinirea termenelor de prescripție a răspunderii penale. Denumirea comisiei de cercetare a faptelor de corupție este limitativă în raport cu faptele ce pot face obiectul sesizării. De asemenea, se prevede obligația consilierului de a întocmi un raport cu privire la sesizarea în cauză, raport ce trebuie să conțină propuneri pentru sancționarea avertizorului de integritate în situația în care sesizarea depusă a fost constată ca netemeinică de către comisia de cercetare a faptelor de corupție, deși beneficiază de prezumția de bună credință. Apreciem că o astfel de prevedere nu poate avea decât un efect descurajant pentru potențialii avertizori. Totodată, există o prevedere expresă care interzice salariatului cercetat ca urmare a unui act de avertizare să depună o sesizare împotriva avertizorului la comisia de disciplină timp de 6 luni de zile de la înregistrarea avertizării, îngrădind astfel dreptul de petiționare. Având în vedere cele prezentate, apreciem că se impune revizuirea procedurii, fără a se limita doar la aspectele semnalate.

Tot în ceea ce privește domeniul conflictelor de interese, de această dată în procesul achizițiilor sectoriale, regăsim prevederi în *Procedura de proces privind achizițiile sectoriale, cod PP 0 – 8.4,* ediția a VI-a, intrată în vigoare la 14.12.2017. Astfel, personalul implicat în procesul achizițiilor sectoriale, trebuie să completeze mai multe documente, anexe la procedură, astfel:

* + Anexa nr. 9 - Declarație de confidențialitate și imparțialitate;
  + Anexa nr. 14 - Declarație privind neîncadrarea în situațiile prevăzute la art. 73 din Legea 99/2016 privind achizițiile sectoriale, cu modificările și completările ulterioare (situații potențial generatoare de conflict de interese -orice situații care ar putea duce la apariția unui conflict de interese);
  + Anexa nr. 16 - Declarație pe proprie răspundere în vederea completării Formularului de integritate (Declarația se depune de către toate persoane cu funcții de decizie; Persoane cu funcții de decizie - conducătorul entității contractante, membrii organelor decizionale ale entității contractante care au legătură cu procedura de atribuire, precum și orice alte persoane din cadrul entității contractante ce pot influența conținutul documentelor achiziției și/sau desfășurarea procedurii de atribuire).

Procedura nu conține prevederi referitoare la gestionarea unor potențiale situații de conflicte de interese după exercitarea funcției (pantouflage), reglementate în art. 74 din Legea nr. 99/2016.

În anul 2016, prin hotărâre a Consiliului de Administrație, a fost aprobat Codul etic al companiei și al salariaților săi. Codul reglementează normele de comportament, integritate morală și conduită profesională. La capitolul 2- *Terminologie*, se face o eroare între conflict de interese și incompatibilitate. Astfel, conflictul de interese este definit ca situația de incompatibilitate în care se află un salariat care are un interes personal ce influențează imparțialitatea și obiectivitatea activităților sale în evaluarea, monitorizarea, realizarea, raportarea activităților curente și obținerea de beneficii în interes personal și include orice avantaj pentru persoana în cauză, soțul/soția, rude ori afini până la gradul al patrulea inclusiv. Pe pagina de internet a ANI este publicat un Ghid privind incompatibilitățile și conflictele de interese, pe care-l recomandăm să stea la baza unei proxime revizuiri a Codului.

Personalul din cadrul companiei nu a beneficiat, în perioada de referință, de programe de pregătire profesională în ceea ce privește regimul juridic al conflictelor de interese.

Aspectele menționate în chestionarul tematic de evaluare, confirmate și în cadrul discuțiilor, arată că la nivelul companiei nu au fost înregistrate situații, în perioada evaluată, în care nu au fost respectate termenele de depunere și actualizare a declarațiilor de interese, prevăzute în art. 4 din Legea nr. 176/2010.

S-a constatat că nu au existat situații în care să fi fost depuse avertizări în interes public cu privire la încălcarea prevederilor legale în materia conflictului de interese. De asemenea, nu au existat persoane cu privire la care Agenția Națională de Integritate să fi emis rapoarte de evaluare prin care să se constate încălcarea regimului juridic al conflictelor de interese.

Pentru perioada supusă evaluării, în desfășurarea procedurilor de atribuire a contractelor de achiziție publică de la nivelul companiei nu au fost emise avertismente de integritate de sistemul PREVENT, monitorizat de Agenția Națională de Integritate, cu privire la potențiale conflicte de interese. Precizăm că la nivelul companiei a fost emisă dispoziția directorului general nr. 101 din 22.06.2017 privind delegarea/utilizarea sistemului electronic (SEAP/SICAP), a semnăturii electronice în vederea încărcării a documentelor/documentațiilor de atribuire și a completării/actualizării formularelor de integritate.

Aspectele menționate în chestionarul tematic de evaluare, confirmate și în cadrul discuțiilor, arată că instituția nu completează date în Registrul Unic al Transparenței Intereselor (RUTI), deoarece instituția nu are decidenți[[13]](#footnote-14) din categoria celor de la care sunt solicitate date.

În ceea ce privește conflictul de interese după exercitarea funcției (pantouflage), din datele prezentate de companie și din discuțiile purtate cu reprezentanții acesteia, a reieșit faptul că nu a fost adoptat un regulament intern/procedură de lucru care să prevadă procedura monitorizării situațiilor de pantouflage, nu au fost adoptate măsuri de prevenire a unor astfel de situații, nu a fost desemnată o persoană responsabilă cu monitorizarea situațiilor de pantouflage și nu au fost depuse avertizări în interes public cu privire la încălcarea prevederilor legale în materia pantouflage-ului.

Totuși, apreciem că, cel puțin ipotetic, putem întâlni încălcări ale prevederilor art. 74 din Legea nr. 99/2016 privind achizițiile sectoriale, cu modificările și completările ulterioare.

A rezultat din discuții că există o cunoaștere minimă a subiectului, motiv pentru care experții au prezentat în cadrul discuțiilor, atât definiția cuprinsă în Strategia Națională Anticorupție[[14]](#footnote-15), cât și cele mai frecvente obiective ale unui sistem care abordează migrarea funcționarilor publici din sectorul public în cel privat, acestea fiind in esență:

1. să se asigure că anumite informații dobândite în serviciul public nu sunt utilizate în mod abuziv;
2. să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare;
3. să se asigure că accesul și contactele actualilor, precum și ale foștilor funcționari publici, nu sunt utilizate pentru beneficiile nejustificate ale funcționarilor sau ale altora.

Astfel, experții au prezentat interdicțiile post-angajare care se regăsesc în cuprinsul prevederilor art. 13 alin. (1) din Ordonanța de urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare și ale art. 94 alin. (3) Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, respectiv în Legea nr. 98/2016 privind achizițiile publice, la art. 61.

**B. Incompatibilități**

Nu au existat situații în care au fost depuse avertizări în interes public cu privire la încălcarea prevederilor legale în materia incompatibilităților.

Agenția Națională de Integritate nu a emis nici un raport de evaluare privind încălcarea regimului incompatibilităților care să privească personal din cadrul Aeroclubului României.

Compania nu a elaborat proceduri funcționale de prevenire și gestionare a situațiilor de incompatibilitate.

Nu au existat instruiri ale angajaților în privința incompatibilităților.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

CNCF CFR SA îi sunt aplicabile numai prevederile Legii nr. 544/2001 *privind liberul acces la informațiile de interes public*, dispozițiile Legii nr. 52/2003 *privind transparența decizională*, nefiindu-i incidente.

La nivelul CNCF CFR SA, Serviciul Comunicare, au fost elaborate și aprobate următoarele proceduri operaționale de lucru specifice aplicării Legii nr. 544/2001 *privind liberul acces la informațiile de interes public*:

* PO 0-7.2.3.-01 *Procedura Operațională Purtător de Cuvânt și Comunicarea Operativă cu Mass-Media*;
* PO 0-7.2.3.-02 *Procedura Operațională Revista Presei*;
* PO 0-7.2.3.-03 *Procedura Operațională Activitatea de Informare Publică Directă a Persoanelor*.

În ceea ce privește asigurarea accesului cetățenilor și mass-media la informațiile de interes public, în special la informațiile prevăzute de art. 5 alin. (1) din Legea nr. 544/2001 *privind liberul acces la informațiile de interes public*, CNCF CFR SA pune la dispoziție pagina de internet a companiei în secțiuni dedicate[[15]](#footnote-16).

La nivelul companiei există un compartiment specializat de informare și relații publice și o persoană desemnată cu atribuții în aplicarea Legii nr. 544/2001 – purtător de cuvânt al instituției de 15 ani.

În anul 2018, potrivit informațiilor furnizate, au fost formulate 3.874 solicitări de informații de interes public, dintre care 374 pe suport hârtie/electronic și 3.500 verbal la care s-a răspuns favorabil furnizând informațiile solicitate la tot atâtea cereri.

Nu au fost înregistrate reclamații administrative vizând răspunsurile transmise la solicitările formulate în baza Legii nr. 544/2001 *privind liberul acces la informațiile de interes public*.

De asemenea, nu a fost înregistrată nicio plângere în instanță care să privească răspunsurile transmise de CNCF CFR SA la solicitările formulate în baza Legii nr. 544/2001.

În ceea ce privește informațiile de interes public solicitate verbal/telefonic, potrivit art. 8 alin. (1) din Legea nr. 544/2001, atunci când există informațiile asumate de conducerea companiei, acestea se comunică pe loc, în aceeași modalitate, verbal/telefonic. Reprezentanții companiei promovează o relație deschisă cu mass-media.

În anul 2018, s-a întocmit un raport privind accesul la informațiile de interes public elaborat și publicat pe website. Raportul anual de evaluare al implementării Legii nr. 544/2001 se regăsește pe pagina companiei[[16]](#footnote-17).

Solicitările formulate în baza *Legii nr. 544/2001 privind liberul acces la informațiile de interes public* transmise în scris sunt înregistrate prin Registratura companiei. Și solicitările verbale sunt înregistrate în registru. Prin urmare, orice solicitare în baza Legii nr. 544/2001 este înregistrată. De asemenea, există o secțiune pe pagina de internet denumită e-petiție[[17]](#footnote-18).

În ceea ce privește publicarea datelor deschise, deși la nivelul companiei a fost desemnată o persoană responsabilă pentru activitatea de publicare a datelor deschise, informațiile sunt publicate în format *pdf*, needitabil.

**III. BUNE PRACTICI**

**A. Conflicte de interese în timpul și după exercitarea funcției (include pantouflage-ul)**

Nu este cazul.

**B. Incompatibilități**

Nu este cazul.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

Nu este cazul.

**IV. CONCLUZII ȘI RECOMANDĂRI**

**A. Conflicte de interese în timpul și după exercitarea funcției (include pantouflage-ul)**

În vederea îmbunătățirii activităților desfășurate în acest domeniu, formulăm următoarele recomandări:

1. Desemnarea unor persoane, prin act administrativ și completarea fișelor de post, care să înlocuiască persoanele responsabile pentru implementarea prevederilor legale privind declarațiile de avere și de interese pe perioada concediilor de odihnă sau a altor situații obiective care nu le permit să-și desfășoare activitatea profesională, precum și suplimentarea numărului persoanelor responsabile de la nivel central, astfel încât volumul de muncă să permită implementarea corectă și completă a prevederilor legale privind declarațiile de avere și de interese;
2. Publicarea pe site-ul companiei a tuturor declarațiilor de avere și de interese;
3. Creșterea gradului de cunoaștere a prevederilor legale în acest domeniu de către persoanele desemnate responsabile cu implementarea dispozițiilor privind declarațiile de interese, în conformitate cu art. 5 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, prin participarea la un program/programe de (in)formare pe teme specifice. Tematica abordată în cadrul acestei/acestor acțiuni de (in)formare poate fi extinsă și asupra reglementărilor legale aplicabile celorlalte măsuri preventive. Se poate solicita sprijinul Agenției Naționale de Integritate;
4. Creșterea gradului de cunoaștere a prevederilor legale în ceea ce privește regimul juridic al conflictelor de interese de către personalul companiei, prin organizarea unor programe de (in)formare. Tematica abordată în cadrul acestor acțiuni de (in)formare poate fi extinsă și asupra reglementărilor legale aplicabile celorlalte măsuri preventive;
5. Revizuirea *Procedurii de sistem privind protecția avertizorilor de integritate, cod PS 0-6.1-57*, astfel încât să fie remediate aspectele constatate și apreciate ca fiind restrictive, neconforme și chiar în contradicție cu legea, prezentate în capitolul constatări, fără a se limita doar la exemple;
6. Analiza oportunității elaborării unei proceduri privind monitorizarea situațiilor de pantouflage/modificării și completării *Procedurii de proces privind achizițiile sectoriale, cod PP 0 – 8.4*, cu prevederi privind monitorizarea situațiilor de pantouflage/desemnării unei persoane responsabilă cu monitorizarea situațiilor de pantouflage și adoptarea unor măsuri preventive pentru potențialele situații de pantouflage, în special în ceea ce privește art. 74 din Legea nr. 99/2016 privind achizițiile sectoriale, cu modificările și completările ulterioare.
7. Revizuirea Codului etic al companiei și al salariaților săi, astfel încât să fie înlăturată confuzia terminologică a conflictului de interese cu incompatibilitatea;
8. Introducerea în documentele de pregătire profesională a prevederilor privind conflictele de interese și incompatibilitățile. Un instrument util poate fi Ghidul privind incompatibilitățile și conflictele de interese elaborat de Agenția Națională de Integritate.

**B. Incompatibilități**

În vederea îmbunătățirii activităților desfășurate în acest domeniu, formulăm următoarele recomandări:

1. Organizarea de instruiri a angajaților referitor la dimensiunea legală a incompatibilităților ce li se aplică.

**C. Transparența instituțiilor publice (inclusiv a întreprinderilor publice) și accesul la informațiile de interes public deținute de acestea**

În vederea îmbunătățirii activităților desfășurate în acest domeniu, formulăm următoarele recomandări:

1. Publicarea în format deschis, a informațiilor/documentelor astfel încât să fie utilizate în mod liber, reutilizate și redistribuite de către persoane interesate. Identificarea și publicarea periodică a celor mai relevante informații pentru obiectul de activitate al instituției, în format deschis (statistici, raportări, informații utile);
2. Revizuirea site-ului companiei astfel încât acesta să conțină toate informațiile prevăzute de anexele 4 și 5 ale SNA.

1. <http://www.mt.gov.ro/web14/strategia-in-transporturi/avertizorul-de-integritate/trimite-sesizarea-ta> [↑](#footnote-ref-2)
2. Hotărârea Guvernului nr. 583/2016 din 10 august 2016 *privind aprobarea Strategiei naționale anticorupție pe perioada 2016 – 2020,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-3)
3. www.ruti.gov.ro [↑](#footnote-ref-4)
4. Decidenții sunt reprezentați de: Prim – Ministrul României, Secretarul General al Guvernului, miniștri, secretari de stat, consilieri de stat și conducători cu rang de demnitar ai altor instituții sau organe centrale ale administrației publice din subordinea Guvernului sau a ministerelor. Aceștia vor afișa agenda zilnică a întâlnirilor. [↑](#footnote-ref-5)
5. Hotărârea Guvernului nr. 583/2016 din 10 august 2016 *privind aprobarea Strategiei naționale anticorupție pe perioada 2016 – 2020,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-6)
6. <http://www.metrorex.ro/solicitare_informatii._legislatie_p1404-e1878-1#a1878> [↑](#footnote-ref-7)
7. www.ruti.gov.ro [↑](#footnote-ref-8)
8. Decidenții sunt reprezentați de: Prim – Ministrul României, Secretarul General al Guvernului, miniștri, secretari de stat, consilieri de stat și conducători cu rang de demnitar ai altor instituții sau organe centrale ale administrației publice din subordinea Guvernului sau a ministerelor. Aceștia vor afișa agenda zilnică a întâlnirilor. [↑](#footnote-ref-9)
9. Hotărârea Guvernului nr. 583/2016 din 10 august 2016 *privind aprobarea Strategiei naționale anticorupție pe perioada 2016 – 2020,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-10)
10. www.ruti.gov.ro [↑](#footnote-ref-11)
11. Decidenții sunt reprezentați de: Prim – Ministrul României, Secretarul General al Guvernului, miniștri, secretari de stat, consilieri de stat și conducători cu rang de demnitar ai altor instituții sau organe centrale ale administrației publice din subordinea Guvernului sau a ministerelor. Aceștia vor afișa agenda zilnică a întâlnirilor. [↑](#footnote-ref-12)
12. Hotărârea Guvernului nr. 583/2016 din 10 august 2016 *privind aprobarea Strategiei naționale anticorupție pe perioada 2016 – 2020,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-13)
13. Decidenții sunt reprezentați de: Prim – Ministrul României, Secretarul General al Guvernului, miniștri, secretari de stat, consilieri de stat și conducători cu rang de demnitar ai altor instituții sau organe centrale ale administrației publice din subordinea Guvernului sau a ministerelor. Aceștia vor afișa agenda zilnică a întâlnirilor. [↑](#footnote-ref-14)
14. Hotărârea Guvernului nr. 583/2016 din 10 august 2016 *privind aprobarea Strategiei naționale anticorupție pe perioada 2016 – 2020,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-15)
15. <http://www.cfr.ro/index.php/e-petitie-contact> [↑](#footnote-ref-16)
16. <http://www.cfr.ro/index.php/ct-menu-item-3> [↑](#footnote-ref-17)
17. <http://www.cfr.ro/index.php/e-petitie-contact> [↑](#footnote-ref-18)